ועדת הפנים והגנת הסביבה, כנסת 20, פרוטוקול מספר 720, 2018-10-17 09:07

יואב קיש: שלום לכולם, בוקר טוב.

יואב קיש: אני פותח את ישיבת ועדת הפנים והגנת הסביבה בנושא הצגת תכנית עיריית ירושלים להוצאת אונר"א מהעיר.

יואב קיש: בפתח דבריי אני רוצה קודם כל באמת לשבח את ההתנהגות וההתנהלות של אם המשפחה בבאר שבע שבאמת הבינה את החשיבות של הערכות נכונה בסיטואציה לא טריוויאלית ולא פשוטה והצילה את ילדיה.

יואב קיש: אני חושב שנעבר פה קו אדום שלא יכול להיות שישראל תעבור עליו בשתיקה.

יואב קיש: אני סומך את ידיי על ראש הממשלה וצה"ל, וברור לי שיידעו לתת את המענה הנכון.

יואב קיש: זה לא הזמן להתלהמות וזה לא הזמן להצעות.

יואב קיש: יש לנו הנהגה שתוביל אותנו ואני סומך את ידיי עליהם – תודה.

יואב קיש: לישיבה היום אנחנו מתכנסים בעקבות הודעתו של ראש עיריית ירושלים, ניר ברקת, על פעילות שהוא רואה לה חשיבות גבוהה והוא יציג אותה.

יואב קיש: בעצם החלפת שירותי אונר"א בעיריית ירושלים והוצאתה של אונר"א מהעיר.

יואב קיש: זה, כמובן, כמהלך משלים גם אפשר להגיד או מתבקש לאחר החלטת נשיא ארצות הברית, טראמפ.

יואב קיש: ובעצם עם הבנה בסיסית שאונר"א הוא ארגון שרק מנציח פליטות, אינו פועל לפתור את הבעיה ומייצר בעיה במקומות שאין.

יואב קיש: למעשה אני חושב שזה טוב מאוד שהאמת הזו נאמרת ומטופלת.

יואב קיש: אני מבין שיש לכם מצגת.

30700: כן, מצגת קצרה.

יואב קיש: לאחר מכן אני רוצה לשמוע את המשרדים השונים הרלוונטיים לעניין ונשמע ונערוך דיון.

יואב קיש: אני חייב להגיד שניר לא מתמודד לבחירות הקרובות בירושלים, והיה לך חשוב שכן המהלך הזה יבוא לכנסת, ולכן ראינו דחיפות שתבוא ותציג את זה לפני שתסיים את תפקידך בעיריית ירושלים.

יואב קיש: בבקשה ניר.

30700: קודם כל בוקר טוב, תודה חבר הכנסת יואב קיש על הזימון.

30700: אני רוצה גם בתחילת דבריי לחזק את תושבי הדרום ולומר להם שאנחנו הירושלמים ושאר עם ישראל רוצים לחזק אותם.

30700: הם יודעים להתמודד ואנחנו סומכים על הממשלה שתעשה את הפעולות הנכונות גם שם, ובמעבר משלים, גם לדעת להתמודד עם האתגרים הריבוניים שיש לנו בירושלים.

30700: אני באמת רוצה להתחיל בנימה אישית – אני מסיים אוטוטו עשור, והיה לי מאוד מאוד חשוב ברמה אישית לוודא שאנחנו עושים עוד צעד משמעותי, בר ביצוע, בר השגה, שמטרתו לחזק את הריבונות, להוציא גורמים שמכרסמים בריבונות בירושלים.

30700: יש לנו הזדמנות פז.

30700: 70 שנה אונר"א לא מתפקד, לא נותן שירותים ברמה גבוהה, אני שומע את זה מתושבי מזרח העיר שברגליים עוברים שנה אחר שנה, יום אחר יום לשירותים של עיריית ירושלים ממילא.

30700: אני מיד אפרט גם את המספרים שאני אתן לכם פרספקטיבה.

30700: יש לנו הזדמנות פז גם בזירה הבינלאומית שהנשיא האמריקאי העביר את השגרירות בירושלים וקיבל החלטה לעצור את המימון לאונר"א.

30700: כי כולם מבינים, אין פה אחד שלא יודע מה הרמה של השירותיות שנותנת אונר"א ברחבי המזרח התיכון ובירושלים בפרט.

30700: אני רוצה להציג לכם ספר.

30700: זה ספר לימוד שנלמד בבתי הספר היסודיים, בבתי הספר של אונר"א בירושלים.

30700: זה ספר ללימוד השפה הערבית - -

יואב קיש: לאיזה כיתה?

תמר זנדברג: יש לי שאלה.

תמר זנדברג: אתה ראש העיר בעשר שנים האחרונות.

תמר זנדברג: למה צריך - - - למה - - -

יואב קיש: תמר זנדברג, זה לא זמן לשאלות.

30700: מאותה סיבה שהשגרירות עברה עכשיו.

יואב קיש: לא, אל תענה לה.

תמר זנדברג: מה זה קשור לשגרירות?

יואב קיש: סליחה.

יואב קיש: אנחנו נשמע - - -

תמר זנדברג: מדובר על בית ספר, זה העירייה אמורה לעשות, לא?

יואב קיש: חברת הכנסת תמר זנדברג, את נקראת לסדר פעם ראשונה.

יואב קיש: את תקשיבי כשאני מדבר.

יואב קיש: אני מנהל את הישיבה.

יואב קיש: אנחנו לא מפריעים ואת תקבלי זכות דיבור.

תמר זנדברג: אנחנו לא מפריעים.

יואב קיש: כן, אנחנו, כל חברי הכנסת, לא מפריעים.

יואב קיש: אנחנו נשמע - -

אחמד טיבי: זה כלל חדש?

יואב קיש: כן, זה כלל חדש בוועדה הזו.

יואב קיש: בוועדה הזו אנחנו לא מפריעים, אולי בוועדות אחרות אתם יכולים להפריע.

יואב קיש: פה לא.

יואב קיש: אנחנו נשמע את המצגת בסבלנות ובשקט ונשמע את ההערות שלך בסבלנות ובשקט וגם נתייחס אליהן.

יואב קיש: בהפרעות זה לא יקרה.

תמר זנדברג: אין בעיה.

תמר זנדברג: אני מבקשת להירשם בבקשה לזכות דיבור.

תמר זנדברג: ואם אפשר רק אתה יכול את הטון, אנחנו לא בגן ולא בבית ספר יסודי.

יואב קיש: אני לא באתי להתנצח.

יואב קיש: תודה רבה.

תמר זנדברג: גם אני לא באתי לשום דבר.

יואב קיש: התחלת.

תמר זנדברג: לא, לא התחלתי.

תמר זנדברג: ראש עיר יכול גם לענות לשאלות.

יואב קיש: לא, זה לא הזמן לשאלות, אחרי המצגת יהיה זמן.

יואב קיש: תודה.

יואב קיש: בבקשה, ראש העיר ניר ברקת אתה עכשיו בזכות דיבור.

יהודה גליק: כשהיינו בדרום אמריקה בפרלמנט רמקול אחד עובד, אף אחד לא מדבר.

יואב קיש: יהודה גליק, אתה מפריע גם.

תמר זנדברג: אותו אתה לא קורא לסדר.

יואב קיש: כשאני אחליט אני אקרא גם אותו לסדר.

תמר זנדברג: ברור, רק כשאתה מחליט.

יואב קיש: השמאל המקופח.

יואב קיש: תודה.

יואב קיש: תמשיך בבקשה.

30700: אני מציע לך להתייחס אמיתית - -

תמר זנדברג: אל תציע לי הצעות.

תמר זנדברג: כל אחד מציע, כל אחד יש לו מה לחנך.

תמר זנדברג: אל תציעו ולא שום דבר.

יואב קיש: גליק, אתה רואה למה לא היית צריך להתערב.

יואב קיש: מספיק.

יואב קיש: חברי ראש העיר ניר ברקת אתה תמשיך עם המצגת שלך.

יואב קיש: אל תתייחס לחברי הכנסת, ומי שיפריע מחברי הכנסת יקרא לסדר וייצא החוצה.

יואב קיש: בבקשה.

30700: ספר הלימוד בבית ספר יסודי מדבר על המחבלת דלל מוגרבי שהיא אחת מהרוצחות באוטובוס הדמים שהיה בכביש החוף, שכמדומני נרצחו שם כ-35 ישראלים.

30700: ומסבירים כאן – מהללים ומשבחים את המחבלת – מי עוד היה בצוות.

30700: היו שם 13 ילדים שנרצחו בדם קר, ומספרים ושואלים כאן בהמשך הטקסטבוק מי עוד היה שם, מי עוד גיבור שם.

30700: בושה וחרפה.

30700: הדבר הזה זה הנצחת הטרור בחסות אונר"א.

30700: והדבר הזה חייב להיפסק.

30700: ההזדמנות שיש לנו היום, חלון ההזדמנויות הוא בעקבות החלטת נשיא ארצות הברית להעברת השגרירות, בעקבות ההחלטה הזאת שמפסיקה את המימון לאונר"א פעם ראשונה.

30700: ומצד שני, בשנים האחרונות, לשמחתי הרבה, עשינו צעדים דרמטיים בשדרוג איכות החינוך ואיכות השירות שאנחנו נותנים לכלל מזרח העיר.

30700: אני רוצה לפרט לכם את התחומים שבהם אונר"א עסוקה בירושלים.

30700: ברור לכל בר דעת, ואנחנו מקבלים את זה מתושבי העיר, שאיכות השירות של אונר"א בירושלים הוא כשל.

30700: הם לא עומדים בשום סטנדרט, ולעומת זאת אנחנו רואים שיפור ניכר בגישה העירונית.

30700: יש פה מספר תתי תחומים שהם פעילים בהם: חינוך – אני מיד אפרט, בריאות, קהילה רווחה ותעסוקה וגופי מטה ותברואה.

30700: אני רוצה להיכנס תחילה לתחום החינוך.

30700: יש לנו בירושלים מספר בתי ספר, כ-1800 תלמידים שלומדים באונר"א.

30700: רק לסבר לכם את האוזן – זה פחות מ-2% מתושבי מזרח העיר ירושלים.

30700: פחות מ-2% מהתלמידים.

30700: בעוד שכמות התלמידים שעוברים לבגרות ישראלית עבר ממאות ל-8000, המספר של התלמידים שלומדים בבתי ספר של אונר"א, בסך הכל, הולך וקטן.

30700: המגמה בעצם מסבירה שגם תושבי מזרח העיר מצביעים ברגליים.

30700: אם תרצו, נפרט בהמשך, לא חושב שיש צורך להיכנס לכל הפרטים.

30700: תכנית העבודה שהכינה עיריית ירושלים, גב אל גב לסילוקה של אונר"א, זה לשדרג ולהציע שירותים טובים יותר לכל תושב במזרח העיר.

30700: אנחנו יודעים לעשות את זה.

30700: הקיבולות של התלמידים שמדובר זה תכנית בר השגה.

30700: עיריית ירושלים החלה לפעול יחד עם משרד החינוך בגיבוש תכנית פרטנית - -

יואב קיש: יש פה משרד החינוך, נציגי משרד החינוך פה?

קריאה: כן.

30700: אז אנחנו הצגנו את התכנית במשרד - -

לאה פדידה: כבוד ראש העיר, זה עולה הרבה כסף לפנות אשפה אז אתה נותן את זה לבא בתור, אחריך.

יואב קיש: חברת הכנסת לאה פדידה, אני מבקש, תני לו חמש דקות, יסיים את המצגת ונחזור לשאלות.

יואב קיש: בבקשה.

30700: התכנית עומדת ונידונה כעת בין עיריית ירושלים למשרד החינוך.

30700: אני רוצה לברך את משרד החינוך על השיח הענייני בתהליך.

30700: הדבר הבא הוא נושא בריאות.

30700: מסתבר שיש מספר מרפאות.

30700: אגב, חלק גדול מהפעילות היא לא בתוך מ.פ שועפאט.

30700: חלק גדול מהפעילות היא בתוך גדר, בצור באהר, בוואדי ג'וז, במקומות נוספים - - -

יואב קיש: חינוך זה רק במ.פ שועפאט?

30700: לא.

30700: חינוך זה מתפרס.

30700: תחזור רגע לפירוט.

30700: יש לנו בית ספר בוואדי ג'וז, בסילוואן, בצור באהר.

30700: מספר בתי ספר מתפרסים – לא, זה לא קשור.

30700: אני רוצה לציין עוד נקודה מאוד מאוד חשובה.

30700: רוב מוחלט, אם לא כל, מקבלי השירותים שכתוב להם תעודת פליט הם תושבי ירושלים.

30700: שיהיה ברור, הם תושבים.

30700: ולכן אנחנו רוצים להתייחס אליהם כתושבים.

יואב קיש: אז יש לך תושבים פליטים אתה אומר?

30700: לא.

30700: אין מושג פליט.

30700: יש מושג תושב.

30700: הם יקבלו את השירותים שלהם.

30700: תושבי מזרח העיר הערבים הם תושבים- -

תמר זנדברג: הם יקבלו?

30700: - - ומקבלים את כל השירותים של העיר.

יואב קיש: חלק מאונר"א ועכשיו יקבלו מהעירייה.

30700: עכשיו את כל השירותים הם יקבלו רק מהעירייה.

תמר זנדברג: למה עכשיו?

תמר זנדברג: איפה העירייה הייתה עשר שנים?

יואב קיש: תמר - - - את רוצה - - -

לאה פדידה: לא, הוא לא ענה.

יואב קיש: הוא אמר שיש הזדמנות - -

תמר זנדברג: מה זה יש הזדמנות?

תמר זנדברג: הוא מסיים עשר שנים בתפקיד, מה - -

יואב קיש: תמר, אני אתן להגיד ביקורת אחר כך.

תמר זנדברג: - - בשבועיים האחרונים הוא נזכר מה העירייה צריכה לעשות?

30700: על כל השאלות אני אגיב בסוף.

יואב קיש: בבקשה, תמשיך.

30700: המרפאות האלה לא מפוקחות.

30700: אף אחד לא יודע איזה מחדלים קורים שם, אף אחד לא יודע בטיפות החלב איזה רמת שירות הם מקבלים, אף אחד לא יודע איזה תרופות הם מחלקים.

30700: הדבר הזה לא מפוקח, מהווה סכנת נפשות - -

יואב קיש: משרד הבריאות פה, דרך אגב?

קריאה: כן.

30700: ובשורה התחתונה – התחלנו שיח עם משרד הבריאות שמתחיל ללמוד את המטריה.

30700: אני אומר לך חד משמעית, כולם יודעים שהשירות של תחום הרפואה במדינת ישראל: הדסה, שערי צדק, קופות החולים של מדינת ישראל, רוב מוחלט של תושבי מזרח העיר ממילא מקבלים מהם את השירותים.

30700: חיסולה או סילוקה של אונר"א והמרפאות שלהם, שאין לי ספק שהם לא עומדים באף סטנדרט, רק יטיב עם התושבים.

30700: אני עובר הלאה לנושא הניקיון.

30700: מסתבר שבנושא ניקיון יש חלק קטן של מ.פ שועפאט שמקבל שירותי ניקיון מאונר"א.

30700: מה זאת אומרת?

30700: הם מפנים 16 טון ביום, מעבירים אותם לעיריית ירושלים, שמטפלת ב-1300 טון ביום.

30700: זאת אומרת שאין לזה שום משמעות אופרטיבית.

30700: ואנחנו, הכוונה שלנו להכניס ולשדרג ולשפר.

30700: שממילא, מי שרוצה לדעת, עיריית ירושלים מגדילה את שירותי הניקיון שלה בכל העיר, בוודאי במזרח העיר, אנחנו רואים שיפורים משנה לשנה.

30700: וגם כאן, התכנית עבודה שנרקמה עם השר לענייני ירושלים, זאב אלקין – שגובה עם תכנית ממשלתית, התכנית הזאת כבר נכנסה לפועל – מדברת על יותר מהכפלת המשאבים לניקיון, ובכלל במזרח העיר.

30700: אין לנו שום בעיה לקחת ולהחליף את השירותים הללו גם כן.

30700: אני אסיים את דבריי – יש עוד גופי מטה ופעילות נוספת, אני ארצה להתרכז בנושאים החשובים.

30700: אני שומע מוזיקה של שלוש טענות.

30700: טענה ראשונה – למה עכשיו?

30700: כי עכשיו יש חלון הזדמנויות, כי עכשיו ארצות הברית מגבה את המהלך פעם ראשונה, וכי עכשיו אנחנו במומנטום חיובי והתהליך של הישראליזציה במזרח העיר אנחנו יכולים להראות שהמגמה הזאת היא רק מבורכת.

30700: הטענה השנייה שאני שומע – אולי קשור לכסף.

30700: יואב, אני שומע כמה זה עולה לנו, מה המשמעות הכלכלית של זה.

30700: קודם כל מדובר על 2% מהשירותים במזרח העיר, שזה פחות מהעלות הכוללת של העיר, למען האמת הרבה פחות.

30700: והדבר השני – זה לא תירוץ, אני לא מוכן לשמוע שהנושא התקציבי הוא בכלל שיקול במהלך הזה.

30700: החלטה עקרונית אסטרטגית שאין פליטים, יש תושבים בירושלים גם אם המשמעות היא תקציבית כזו או אחרת שווה כל שקל, שווה כל אגורה, כי מדובר על ריבונות מלאה שלנו בירושלים.

30700: והנושא הנוסף ששמעתי – חוקי, לא חוקי, אונר"א.

30700: יש לנו חוות דעת משפטיות ש- (א) אין שום בעיה להוביל את המהלך הזה.

30700: (ב) אני אומר שגם אם נדרש לשנות את החוק וגם אם נדרש לשנות אמנות, אז אם נשיא ארצות הברית יודע לשנות החלטות אל מול האו"ם, בוודאי ובוודאי שמדינת ישראל יכולה לבוא ולומר: אנחנו לוקחים אחריות, קוראים לזה Accountability, מלאה על תושבנו במזרח העיר, מספקים להם שירותים טובים יותר גם אם המשמעות היא שזה עולה לנו יותר ואנחנו צריכים להתאמץ יותר.

יואב קיש: אתה חושב שאת המהלך הזה היינו יכולים לעשות לולא טראמפ היה מבטל את תמיכתו באונר"א?

30700: תיאורטית, איך אומרת חברת הכנסת, יכולנו לעשות את זה ב-65'.

יואב קיש: אני לוקח את הביקורת, באמת אני בוחן ברצינות ברמה המדינית-פוליטית אם היינו יוצאים במהלך כזה, אתה אומר היה הרבה יותר קשה, יש לזה הרבה יותר משמעויות.

יואב קיש: אבל בוודאי עכשיו זה הזמן - -

30700: חד משמעית.

30700: יש פה חלון הזדמנויות - -

יואב קיש: אז זה לתשובת הטיימינג.

יואב קיש: בהחלט יכולה להיות ביקורת, ואני מקבל אותה, שיכול להיות שזה משהו שהיה ראוי ונכון לעשות קודם.

יואב קיש: כנראה היה הרבה יותר קשה לעשות קודם.

יואב קיש: לא אומר שזה לא נכון.

יואב קיש: בהחלט הדבר נכון רק כנראה יותר קשה.

יואב קיש: בוודאי שלאור המציאות שנוצרה המהלך היום הוא גם מתבקש - -

30700: גם המציאות על הקרקע וגם בזירה הבינלאומית.

יואב קיש: הבנתי.

יואב קיש: אוקיי, תודה.

יואב קיש: אז זה לשאלה הזאת.

יואב קיש: תודה רבה לראש העיר.

יואב קיש: אנחנו נעבור לשמוע - - -

לאה פדידה: אולי כדאי שהוא יענה על שאלות?

יואב קיש: אני עכשיו עובר לשמוע את חברי הכנסת וכל אחד יכול לשאול את השאלות שלו.

יואב קיש: אני מקריא לפי הסדר כפי שנרשמו.

יואב קיש: חבר הכנסת אחמד טיבי בבקשה.

אחמד טיבי: תודה רבה.

אחמד טיבי: משום מה בשל הבחירות המתקרבות גם לעירייה וגם לכנסת, הישיבה הזאת צריכה להיות מוכרז כתעמולת בחירות.

אחמד טיבי: טוב שהמועמד לראשות העיר, השר אלקין, לא הגיע.

אחמד טיבי: אבל ניר ברקת, נדמה לי, אתה מועמד איתו באותה רשימה, אם אני לא טועה, אתה מופיע שם, לא?

30700: אל תדאג, כל המועמדים תומכים בתכנית.

30700: כולם ללא יוצא מן הכלל.

אחמד טיבי: יכול להיות שלא ירדת לסוף דעתי.

אחמד טיבי: אני חושב ש- -

30700: זה לא פוליטי - -

יואב קיש: אחמד, אם הייתה לך בעיה משפטית עם הדיון אתה מוזמן להגיש טענה- -

אחמד טיבי: אני רוצה להציג את התזה שלי.

יואב קיש: לא, אבל יש פה משהו - - - אני מציע שתתייחס עניינית למהות של הנושא.

אחמד טיבי: מה שאמרתי לא היה ענייני?

יואב קיש: לא, ממש לא.

יואב קיש: רק שכחת להגיד פריימריז וחברי מרכז והדברים שאנחנו רגילים לשמוע.

יואב קיש: אז בוא, אני אומר בשבילך, הנה גליק, גם בשבילך, חברי מרכז, פריימריז, מה עוד?

יואב קיש: עכשיו בואו נתייחס עניינית לאונר"א.

אחמד טיבי: אתה לא רוצה שאני אתן לך ציון על דרך ניהול הוועדה - -

יואב קיש: לא צריך ציונים.

יואב קיש: אני מסביר לך היטב - - -

אחמד טיבי: אני קצת יותר ותיק ממך ואני יודע איך מנהלים ועדות.

אחמד טיבי: אתה נכנס - -

יואב קיש: חבר הכנסת טיבי, כנראה כואב לך להתייחס עניינית.

אחמד טיבי: - - -

יואב קיש: אתה לא תגיד לי תשתוק.

אחמד טיבי: אבל אתה לא נותן לי לפתוח את הפה.

יואב קיש: אתה לא תגיד תשתוק ואני - - -

אחמד טיבי: אבל תן לי.

אחמד טיבי: מאתמול אתה עושה אותו דבר.

אחמד טיבי: מה דעתך להוציא אותי ואת תמר?

יואב קיש: אז זה מה שיקרה.

יואב קיש: אני קורא לך לסדר פעם ראשונה.

אחמד טיבי: מה זה?

יואב קיש: אתה לא תגיד תשתוק.

אחמד טיבי: אל תשליט דיקטטורה פה.

יואב קיש: אחמד- -

אחמד טיבי: אי אפשר ככה לעבוד.

יואב קיש: אי אפשר לעבוד?

יואב קיש: אתה צריך להתנהג, אתה צריך לדעת לא להתפרץ, אתה צריך לדעת לכבד.

אחמד טיבי: אתה התפרצת לדברים שלי, כולם רואים.

יואב קיש: אתה צריך לדעת לכבד.

יואב קיש: כמו שאתה יודע, יושב ראש ועדה - -

אחמד טיבי: אתה לא כיבדת אותי, אתה לא נותן לי לפתוח את הפה.

אחמד טיבי: עוד לא התחלתי.

אחמד טיבי: בוקר, חכה, תעשה את זה בצהריים.

יואב קיש: אחמד, יושב ראש ועדה זו סמכותו וחובתו הברורה לעשות את זה, לכן- -

תמר זנדברג: למה?

תמר זנדברג: לחלק ציונים לחברי הכנסת - -

אחמד טיבי: לחנך אותנו מחדש?

אחמד טיבי: אתה לא יכול לחנך אותנו מחדש.

יואב קיש: אחמד, אם אתה לא תקשיב אז אנחנו נוציא אותך.

אחמד טיבי: אתה מפריע.

אחמד טיבי: תן לי לדבר.

יואב קיש: לא, אתה לא תדבר עכשיו.

יואב קיש: הסתיים זמן הדיבור שלך, אתה תהיה אחרון הח"כים שמדברים.

אחמד טיבי: מה זה הדבר הזה?

יואב קיש: הדבר הזה מאוד פשוט.

יואב קיש: כשאתה אומר תשתוק ליושב ראש הוועדה אתה תהיה - -

אחמד טיבי: אבל השתקת אותי!

יואב קיש: זה סמכותי ויכולתי.

אחמד טיבי: לא פתחתי את הפה.

יואב קיש: אחמד, אתה סיימת את דבריך כרגע.

יואב קיש: אתה תהיה - - - אתה לא - -

אחמד טיבי: מה זה הדבר הזה?

אחמד טיבי: כולם רואים מה אתה עושה.

יואב קיש: נכון.

יואב קיש: אין לי שום בעיה.

יואב קיש: אתה גם לא נותן לי לדבר.

יואב קיש: ובזה סיימת את דבריך, אתה תדבר אחרון הח"כים.

יואב קיש: חבר הכנסת יהודה גליק – לפני שאתה מתחיל, אני רוצה להגיד לכל מי שרוצה להתייחס למהות של הדיון כפי שהתחלת, בדבריך אחמד, על בכלל בחירות, לא בחירות, אתה מוסמך, יכול להגיש ליועץ המשפטי.

יואב קיש: נדמה לי שחברת הכנסת זנדברג - -

אחמד טיבי: אתה לא שמעת את ההמשך של הדברים.

יואב קיש: אני אשמע- -

תמר זנדברג: אני לא מבינה – אתה קובע לחברי הכנסת מה הם יגידו בזכות הדיבור שלהם?

תמר זנדברג: מה זה הדבר הזה?

יואב קיש: אני אומר בצורה הכי ברורה, חברת הכנסת זנדברג- -

תמר זנדברג: זה דבר שמעולם לא נשמע פה - - -

יואב קיש: הדיון - -

תמר זנדברג: אבל אף אחד לא שואל אותך מה להגיד בזכות הדיבור שלו.

יואב קיש: אני לא צריך שתשאלי.

יואב קיש: אבל את גם לא תגידי לי לשתוק.

תמר זנדברג: אני לא אומרת לך לשתוק.

יואב קיש: אבל אחרים אמרו, ולכן הוא ידבר אחרון.

יואב קיש: ואני אומר לך, אחמד, תחשוב טוב על הסגנון.

יואב קיש: ואני מבקש - -

אחמד טיבי: תחשוב אתה על סגנון ניהול הישיבה.

יואב קיש: הישיבה מתנהלת מצוין.

יואב קיש: אני מבין שהנושא רגיש וכואב לך אבל הישיבה מתנהלת מצוין.

תמר זנדברג: כנראה לך הנושא כואב.

אחמד טיבי: אתה מפוצץ את הישיבה.

אחמד טיבי: אתה, לא אנחנו.

אחמד טיבי: אנחנו באנו לדבר.

אחמד טיבי: שתקתי עד שנתת לי זכות דיבור.

יואב קיש: נכון ואחרי זה אמרתי לך תתייחס לעניין.

תמר זנדברג: אבל הוא לא שואל אותך למה להתייחס.

תמר זנדברג: לא הבנתי.

יואב קיש: תמר, את בקריאה שנייה לסדר.

יואב קיש: את עוד רגע יוצאת, את לא מפריעה יותר.

אחמד טיבי: תגיד שמאלנים וערבים החוצה.

אחמד טיבי: תגיד.

יואב קיש: אחמד, אני מבקש ממך לא להפריע.

יואב קיש: אתה תהיה אחרון הדוברים.

יואב קיש: חברת הכנסת זנדברג את בקריאה שנייה.

קריאה: יש יועץ משפטי לוועדה?

אחמד טיבי: אני מבקש שהיועץ המשפטי יחווה את דעתו על - - -

יואב קיש: שיחווה אחרי זה.

תמר זנדברג: יש תקנון בכנסת.

יואב קיש: אתה לא תנהל את הישיבה.

תמר זנדברג: נותנים רשות דיבור לחברי הכנסת וצריך לתת להם לדבר.

תמר זנדברג: מה זה הדבר הזה?

אחמד טיבי: אבל אני מבקש סיוע משפטי.

יואב קיש: אז אתה יכול להגיש מכתב.

יואב קיש: בבקשה, חבר הכנסת גליק.

יהודה גליק: בוקר טוב, בוקר של הארת פנים לכולם, לכל המתוקים והמתוקות מימין ומשמאל, יהודים וערבים.

יהודה גליק: קודם כל אני רוצה לברך אותך, אדוני ראש העיר, לקראת סיום תפקידך.

יהודה גליק: עשר שנים, טביעות אצבעותיך ניכרים בכל רחבי העיר.

יהודה גליק: להשוות את מה שהיה בעיר הזאת לפני עשר שנים למה שיש היום – שדרוג מדהים בכל רמה: תרבותית, חברתית, ביטחונית.

יהודה גליק: זה פשוט להסיר בפניך את הכובע ובאמת תסתכל טוב, תחשוב אם אתה באמת בטוח שאתה רוצה לעבור לפוליטיקה.

יהודה גליק: אבל זה שיקול אישי שלך.

יואב קיש: הוא כבר החליט, גליק.

אחמד טיבי: אנחנו יותר טובים בכל קנה מידה ממנו.

קריאה: למה?

קריאה: הוא תופס לך מקום בפריימריז גליק?

אחמד טיבי: תצטנע.

אחמד טיבי: מה זה הדבר הזה?

אחמד טיבי: תפסיק להתרפס.

אחמד טיבי: אני יותר טוב ממנו בכל קנה מידה, בכל פרמטר.

אחמד טיבי: הבנת את זה?

יואב קיש: אחמד, עכשיו אתה מפריע לו.

יואב קיש: אחמד, מספיק.

יואב קיש: בבקשה גליק.

יהודה גליק: אתה איש יקר, אתה ד"ר.

אחמד טיבי: בכל פרמטר אני יותר טוב ממנו.

יהודה גליק: מעולה.

יהודה גליק: אתה גם אובייקטיבי - -

יואב קיש: טוב, הבנו.

יואב קיש: חבר הכנסת טיבי נא לא להפריע.

יואב קיש: בבקשה חבר הכנסת גליק.

יהודה גליק: אחרי שהדברים האלה נאמרו – נדמה לי שההחלטה הזאת להרחיב את תהליך פינוי האשפה מירושלים ולכלול בתוכו גם את האשפה הזאת של גוף שכל כולו עוסק בהסתה, לא חינוך, הכל חוץ מחינוך.

יהודה גליק: לוקחים אנשים שרוצים להשתלב בחברה הישראלית בירושלים, רוצים להיות חלק מהחברה הישראלית ומעודדים אותם, בני נוער, מעודדים אותם לא להשתלב, לא להתקדם אקדמית, להישאר מאחורה.

יהודה גליק: מעודדים אותם שמדינת ישראל היא האויב.

יהודה גליק: כל הדברים האלה.

יהודה גליק: אנחנו באיחור גדול.

יהודה גליק: ונדמה לי שכל מי שנחשף למה שאונר"א עושה פה – כמו שאמרת, הנצחת הפליטים, הראשונים שסובלים מזה אלה הם הערבים עצמם, אותם פלשתינים, איך שתרצו לקרוא להם, הם מפסידים.

יהודה גליק: ואני, לכן, מברך על היוזמה הזאת, חושב שהיא יוזמה חשובה.

יהודה גליק: אין לי ספק שכל מי שהיושר והאמת לנגד עיניו יסכים עם התכנית הזאת.

יהודה גליק: אני כן רוצה לקרוא מכאן גם לנקודה להעיר, לא כלפיך, דווקא שר הפנים.

יהודה גליק: יש הרבה מתושבי ירושלים שהם תושבים פעילים בירושלים, הם רוצים להשתלב בחברה הישראלית ויש להם הרבה סיבות גם לקבל אזרחות.

יהודה גליק: נדמה לי שהגישה של שר הפנים, הקשוחה, לא לאפשר באופן טוטאלי לאף תושב לקבל אזרחות היא פוגמת - -

יואב קיש: אתה בטוח בזה?

יואב קיש: אני לא מכיר את זה.

יהודה גליק: כן.

יהודה גליק: זאת המדיניות שלו.

יהודה גליק: חייבים לשנות את זה.

יהודה גליק: המון רוצים.

יהודה גליק: אני לא אומר שכל מי שרוצה.

יהודה גליק: כל מי שרוצה בכנות ולא קשור לשום פעילות נגד ישראל צריך לבחון את הדברים האלה ולאפשר את זה.

יואב קיש: תודה לחבר הכנסת גליק.

יואב קיש: חברת הכנסת תמר זנדברג בבקשה.

תמר זנדברג: תודה רבה.

תמר זנדברג: קודם כל, אני דווקא כן פניתי ליועץ המשפטי לכנסת מכוון שאחד המועמדים לראשות עיריית ירושלים שבמקרה הוא גם שר בממשלה היה אמור להשתתף בדיון הזה.

תמר זנדברג: ואני שמחה מאוד שבעקבות הפנייה שלי השר נמנע מלעשות את זה.

תמר זנדברג: אבל יש לו כאן נציג שמקיים עבורו את תעמולת הבחירות.

תמר זנדברג: ואני רוצה לברך אותך, אדוני ראש העיר, בבוקר טוב.

30700: בוקר טוב.

תמר זנדברג: בוקר אור.

30700: תודה רבה.

יואב קיש: חכה חכה זה רק - - -

תמר זנדברג: אחרי עשר שנים שאתה ראש עיר, ובשבועיים האחרונים לתפקידך, ושבועיים לפני שאתה עומד להתמודד בפריימריז של מפלגת הליכוד, נזכרת במזרח ירושלים.

תמר זנדברג: באמת בוקר טוב.

תמר זנדברג: היועץ המשפטי תהיה קשוב - -

אחמד טיבי: מותר לה להגיד פריימריז?

יואב קיש: אני אמרתי בשבילכם פריימריז בשביל כל השיחה הזאת, כן.

תמר זנדברג: קודם כל אני מודה לך על העצות, על ייעוץ התוכן.

תמר זנדברג: אני מבקשת הגנה מהיועץ המשפטי של הוועדה.

תמר זנדברג: אני לא שמעתי על דבר כזה שיושב ראש ועדה מכוון את הדיון לפי התוכן של חברי הכנסת.

תמר זנדברג: חוק החרם נודד בכל הכנסת - -

יואב קיש: בסיום דברייך אני אענה לך.

תמר זנדברג: אין בעיה, אתה יושב ראש הוועדה, תעשה מה שאתה רוצה, אבל לפחות שבכבשת הרש שלי אני אוכל להגיד את דבריי.

תמר זנדברג: זה באמת מאוד מחמם את הלב שנזכרת במזרח ירושלים.

תמר זנדברג: ואתה יושב כאן ומראה לנו במצגת מה צריך לעשות.

תמר זנדברג: איפה הייתה העירייה בראשותך עשר שנים כאשר – שירותי החינוך, התברואה, דברים שהם באמת הלחם והחמאה של עירייה, מה שעירייה צריכה לעשות – שליש מתושבי העיר הזאת הם גרים במזרח ירושלים.

תמר זנדברג: אז עכשיו אתה מסביר לנו שהשירותים שאונר"א נותנת הם ברמה ירודה?

תמר זנדברג: יופי.

תמר זנדברג: איפה שירותי החינוך שעיריית ירושלים נותנת?

30700: מייד אציג לך אותם.

תמר זנדברג: לא, אל תציג לי לעשר השנים הבאות.

תמר זנדברג: השר שעושה את התעמולה במקומך הוא כבר זוכה במסגרת הקמפיין, הוא עכשיו שמאלן, זה דבר חדש, השר אלקין הוא עכשיו שמאלן.

תמר זנדברג: בתור שמאלנית אני רוצה לומר שהשר אלקין לא שמאלן.

תמר זנדברג: ומה שאתם עושים פה זה באמת לשפוך דלק על חבית בעירה שגם ככה היא נפיצה, ואתה יודע את זה.

תמר זנדברג: באמת מה שאונר"א עושים, ואני באמת רוצה רגע לנתק, אתם דיברתם על הנשיא טראמפ ועל כל מיני דברים.

תמר זנדברג: אפשר ללכת לדיון, לא יודעת אם זאת הוועדה הנכונה, ללכת לדיון על המעמד הבינלאומי - -

30700: אני לא הבנתי אם את בעד או נגד המהלך הזה.

30700: אני לא הבנתי מה שאת אומרת.

30700: אני - - - להסביר מה את אומרת בעצם.

תמר זנדברג: הפסקת אותי באמצע המשפט.

תמר זנדברג: אולי עד סיומו אתה תבין.

30700: מהטענות נשמע כאילו את מתנגדת לתכנית הזאת.

30700: לא הבנתי.

תמר זנדברג: אני אומרת שאני מבקשת לרגע בדיון על אונר"א, שבאמת כינסנו אותו פה בבהילות שבועיים לפני בחירות, לנתק לרגע את המשמעויות הבינלאומיות שקשורות לשגרירות, למעמד הפליטים, כל הדברים האלה.

תמר זנדברג: אפשר לקיים על זה דיון, לא יודעת אם זאת הוועדה הנכונה, זאת ועדת הפנים והגנת הסביבה.

יואב קיש: אנחנו מקיימים דיון על תכנית של ראש העיר בנושא אונר"א.

תמר זנדברג: בסדר.

תמר זנדברג: גם אתם התייחסתם לשני דברים: היללתם פה את טראמפ, אני מקווה שהוא שומע והוא כבר קיבל מכם עם הכתוביות באנגלית, אני רגע שמה את זה בצד.

תמר זנדברג: אונר"א כאן נכנסה כגורם, לא רוצה להגיד התנדבותי, שלקח על עצמו איזשהו טלאי, איזשהו פלסטר, על שירותים שהם מלב ליבה של פעילות עירייה, שהעירייה נמנעה ועדיין נמנעת מלעשות אותו.

תמר זנדברג: ובמשך עשר שנים שאתה מכהן כראש עיר, איפה ה-2500 הכיתות החסרות?

תמר זנדברג: בתכניות העירייה יש 700 כיתות שמתוכננות לחמש שנים קדימה.

תמר זנדברג: מה יהיה עם התלמידים שהיום בבתי הספר האלה?

תמר זנדברג: דיברת על איסוף אשפה – אני מציעה, ובאמת אם איסוף האשפה, הבריאות, בתי החולים והכיתות לנגד עיניך אז שהעירייה תספק את השירותים ואחר כך לא יהיה צריך לפתוח במלחמה פוליטית כנגד אונר"א שאתם עושים, זה יתייתר ממילא.

תמר זנדברג: אם העירייה תספק את הדברים האלה זה מה שיקרה, ולכן הדיון התעמולתי הזה היה מיותר.

30700: לא הבנתי אם את בעד או נגד.

תמר זנדברג: בעד או נגד מה?

יואב קיש: היא לא רוצה להגיד- -

יהודה גליק: זה מורכב.

יואב קיש: זה מורכב לה, עזוב.

תמר זנדברג: אני אומרת את הדברים בצורה מאוד מאוד ברורה.

יואב קיש: היא רוצה - - -

לאה פדידה: - - - בשיעור חשבון 1 1 זה 2?

לאה פדידה: לא.

לאה פדידה: לא - -

יהודה גליק: היא רוצה שתקום מדינה פלשתינאית במזרח ירושלים, זה מה שהיא רוצה, זה מה שהיא אמרה.

יהודה גליק: נכון?

יהודה גליק: זה הכל.

30700: אבל השאלה אם היא בעד או נגד - -

תמר זנדברג: כן, בדיוק, אני באמת רוצה מקרב הלב להודות לכולם על הציונים.

תמר זנדברג: לאדוני יושב ראש הוועדה, לראש העיר, לחברי הכנסת, באמת תודה רבה לכם.

תמר זנדברג: אונר"א במזרח ירושלים ספציפית עושה דבר שאתה נכשלת מלעשות במשך עשר שנים.

תמר זנדברג: ועכשיו אתה מתכוון לעשות, בשבועיים שנותרו לך, זה מאוד יפה מצידך - -

יואב קיש: הוא שאל, לא ענית לו אם את מברכת על המהלך עכשיו או לא.

יואב קיש: אבל לא משנה, את לא תעני.

תמר זנדברג: על איזה מהלך?

תמר זנדברג: על איזה מהלך יש פה לברך?

תמר זנדברג: עוד שבועיים אתם תוכלו לברך אותו על ההצהרות המתלהמות שהוא יצהיר פה בתור מועמד לפריימריז בליכוד.

יואב קיש: תודה.

יואב קיש: חברת הכנסת לאה פדידה, בבקשה.

לאה פדידה: לרגע, כשפתחת את דבריך התבלבלתי איפה אתה עושה פריימריז.

לאה פדידה: כי כמו שנשמעת – זכויות אדם, אני רוצה לדאוג לערביי מזרח ירושלים – הייתי בטוחה שהגעת אלינו - -

יהודה גליק: לא, לא, לא, אין לכם מונופול על זכויות אדם.

יהודה גליק: גם בליכוד - -

יואב קיש: חבר הכנסת גליק אל תפריע לה.

לאה פדידה: כי לרגע ממש התבלבלתי איפה אתה מתמודד ואיזה זאב הלבשת בעור של כבש, לא כל כך הבנתי, אבל בוא נתקדם.

לאה פדידה: אז אתה אומר: אני צריך להוציא אותם כי הם עושים דברים נוראיים.

לאה פדידה: ואני אומרת, אני רוצה להיות קשובה.

לאה פדידה: מאמינה בשלטון המקומי כי 19 שנה - - - אתה פותח לי מצגת, וואו, טיפת חלב – זה דבר נורא, מרכז לבריאות האישה, בית ספר לחינוך.

לאה פדידה: ואז אני אומרת, מה קרה אדון ראש העיר?

לאה פדידה: אראלה ממפעל הפיס התקשרה ונתנה לך כסף פתאום לפינוי אשפה?

לאה פדידה: הרי כולנו יודעים שזה תקציב.

לאה פדידה: אתה לא מצליח לתת שירותים לכל התושבים שלך.

לאה פדידה: אנשים מחכים עם בתי ספר בחוץ, ויש רחובות שהאשפה לא מנוקה ועשו נגדך על זה הפגנות.

לאה פדידה: אנחנו עוברים בירושלים, הפגינו נגד הניהול ונגד השירות לתושבי ירושלים הרבה אנשים.

לאה פדידה: פתאום אתה משאיר מורשת לראש העיר הבא כי לך לא היה את סדר העדיפויות הזה.

לאה פדידה: איפה סדר העדיפויות שלך?

לאה פדידה: מבחינתי איפה הסדר עדיפויות שלך בעשר שנים האחרונות, למה לא עשית את זה, למה זה הופך לפופוליסטי?

לאה פדידה: מה שהיה צריך להיות פה היום זה דיון מהותי.

לאה פדידה: והדיון המהותי – כן דואגים, לא דואגים, מעבירים את זה לעירייה, איך, בהדרגה, ולא דיון פופוליסטי זול כמו שהפכת את זה.

יואב קיש: טוב, תודה רבה.

יואב קיש: חבר הכנסת אחמד טיבי, בבקשה.

אחמד טיבי: אדוני היושב ראש.

אחמד טיבי: ירושלים המזרחית היא שטח שנכבש ב-67'.

אחמד טיבי: יש שלטון שהוא שלטון ריבוני חוקי ויש שלטון כיבוש.

אחמד טיבי: גם שלטון של כיבוש אמור לתת שירותים.

אחמד טיבי: למשל לפנות אשפה, חינוך, ניקיון, תשתיות.

אחמד טיבי: אפילו מנהל אזרחי, ממשל צבאי מקיים את הדברים האלה כי הם שירותי מינימום לאזרח שנמצא תחת השלטון.

אחמד טיבי: בירושלים המזרחית שיעור הנשירה בבתי ספר הוא פי 13 מהנשירה בירושלים המערבית.

יואב קיש: אתה יודע באחוזים?

אחמד טיבי: 13% נשירה מול 1.5% בירושלים המערבית.

אחמד טיבי: 2500 כיתות חסרות – התכנית של העירייה היא לבנות כ-800-750, לא תכנית אלא צפי.

אחמד טיבי: ההבדל בתשתיות – השוני וההבדל בתשתיות הוא שנות דור בין השכונות הפלשתיניות בעיר הפלשתינית לבין מערב ירושלים.

אחמד טיבי: וכל זה קורה ואתה ראש העיר.

אחמד טיבי: אתה דיברת כאילו לפני שבועיים נבחרת וזאת התכנית שלך.

אחמד טיבי: אונר"א מספקת גם שירותי טיפות חלב, בריאות, מרפאות, פינוי אשפה – 12 טון ליום גם ממחנה שועפאט וקלנדיה, פרויקטים, ביוב, תשתיות, חיסונים לילדים, בתי ספר.

אחמד טיבי: עכשיו אתה בא שבועיים לפני ומציג, ראש העיר, תכנית חדשה עם פרויקטים לבוא במקום אונר"א.

אחמד טיבי: מה אתה גל גדול ירושלמי?

אחמד טיבי: מה אתה סופרמן?

אחמד טיבי: בשבועיים אתה רוצה לעשות את כל זה?

אחמד טיבי: מה קרה?

אחמד טיבי: אתם הודיתם, שניכם, גם היושב ראש וגם אתה, שזה בגלל ההצהרה של טראמפ.

אחמד טיבי: למה לעצור שם?

אחמד טיבי: הוא הפסיק את הקצבה גם לבתי חולים בירושלים המזרחית.

אחמד טיבי: תסגור גם את בתי החולים בירושלים המזרחית ותגיד שאתה תעביר לשם בשביל להגביר את הריבונות "סו קולד".

אחמד טיבי: למה לעצור?

אחמד טיבי: אם טראמפ, טראמפיזציה, עד הסוף.

אחמד טיבי: עד הסוף זה טוב לליכוד.

אחמד טיבי: ואתה מועמד לפריימריז- -

תמר זנדברג: שניהם מהנהנים, אגב.

תמר זנדברג: שניהם עושים כן.

יואב קיש: חברת הכנסת זנדברג את בקריאה שנייה ואת מפריעה לחבר שלך, לדעתי, אז נא לא להפריע.

אחמד טיבי: היא לא הפריעה לי, אגב.

אחמד טיבי: היא רק חיזקה את דבריי.

תמר זנדברג: אני עזרתי לו.

אחמד טיבי: אבל אני לא יודע עם איזה סוג תושבים מירושלים המזרחית אתה נמצא בקשר ואתה מדבר והם כל כך שבעי רצון מהשירותים שאתה והעירייה מגישים.

אחמד טיבי: יכול להיות שיש אנשים כנועים שהם מסתפקים במועט.

אחמד טיבי: השוואה בין שכונות יהודיות לשכונות פלשתיניות אומרת הכל.

אחמד טיבי: ובעשר שנים האחרונות – גם חינוך, גם תשתיות, גם שיכון, גם בתי ספר, גם פינוי אשפה – אתה כישלון טוטאלי אדוני ראש העיר, כישלון טוטאלי בתור ראש עיר.

אחמד טיבי: נכשלת, אבל לא נכשלת כי ניסית, פשוט כי הזנחת.

אחמד טיבי: המדיניות היא שזה החצר האחורית והתרכזת בירושלים המערבית, ואת השירותים הבסיסיים אתה הזנחת.

אחמד טיבי: אנשים מומחים אמרו לך את זה פעם אחר פעם אחר פעם והנתונים המשיכו להתדרדר.

אחמד טיבי: יש אזורים שאפילו כבישי מינימום אין בהם, כבישי גישה.

אחמד טיבי: והמדיניות הזאת שאתה בא לסגור את אונר"א – אגב, יש הסכם כתוב, היושב ראש, בין משרד החוץ לבין אונר"א לגבי חסינות.

אחמד טיבי: ראש העיר יודע את זה.

אחמד טיבי: אתמול ושלשום שוטרי מג"ב נכנסו, תקשיב ראש העיר, למרפאה של אונר"א בעיר העתיקה עם נשק.

אחמד טיבי: לאחר שאמרו להם שזה משרד של אונר"א השוטרים עם נשק יצאו אבל התחילו לשאול שאלות כהכנה לשימוע בעירייה.

אחמד טיבי: גם מרפאות, גם בתי ספר, כולם מוזמנים עכשיו לשימוע.

יואב קיש: תודה רבה לחבר הכנסת טיבי- -

אחמד טיבי: בקיצור, זאת תעמולת בחירות והלהטת רוחות מיותרת.

30700: אתה בעד או נגד?

30700: אני לא הבנתי אם אתה בעד או נגד.

יהודה גליק: אותי הוא שכנע שצריך לסלק את אונר"א.

אחמד טיבי: האמת היא, אמרתי שאני טוב ממך בפרמטרים רבים.

אחמד טיבי: לא חשבתי שאין לך איי קיו.

אחמד טיבי: לא הבנת מה אני ותמי רוצים?

אחמד טיבי: "אתה בעד או נגד" – אנחנו נגד.

יואב קיש: חבר הכנסת טיבי, מספיק, תודה.

יואב קיש: בבקשה, חבר הכנסת יוסף ג'בארין.

יוסף ג'בארין: כבוד היושב ראש, עם כל הכבוד לך, אי אפשר לנתק בין היוזמה הזו לבין מערכת הבחירות.

יוסף ג'בארין: גם מערכת הבחירות המקומית, כאן בירושלים כחלק מהבחירות המקומיות, אבל גם כשראש העיר מצהיר שהוא הולך להתמודד בפריימריז וכולם יודעים שהבחירות הולכות ומתקרבות אז זה צר לי שאתה נופל לפינה הפסולה הזו.

יוסף ג'בארין: רציתי להגיד שזה לא מתאים לך אבל כנראה שזה מתאים אם אתה בכל זאת עושה את זה.

יוסף ג'בארין: והחוצפה הייתה כשידענו שהשר לא יופיע כי יש לו מחויבות אחרת, לא כי הוא מרגיש שמנהל תקין היה מחייב אותו לא להופיע לדיונים תעמולתיים כאלו.

יוסף ג'בארין: לגופו של עניין – אם כבר בחרתם לעשות תעמולת בחירות, האמת היא שאם עיריית ירושלים צריכה לעשות משהו כלפי אונר"א זה פשוט לשלוח להם מכתב תודה והערכה על השירותים שהם עושים לתושבים כאשר אתה בתור ראש עיר היית צריך לעשות את זה.

יוסף ג'בארין: אמנם העמדה הפוליטית שלנו שירושלים המזרחית זה שטח כבוש ואתה בעצם שלטון זר בשטח הכבוש הזה, אבל גם בשטח כבוש אתה הכתובת לאספקת שירותים בסיסיים של האוכלוסייה.

יוסף ג'בארין: ובמקום להודות לגופים כאלה שהצילו את תושבי מזרח ירושלים הפלשתינים במשך עשרות שנים אתה עכשיו בא באופן מאוד ציני לנצל איזושהי עמדה אמריקאית ולנצל את התקופה הפוליטית הזו כדי עוד יותר לפגוע בתושבים.

יוסף ג'בארין: במקום לדבר על כך שיש כ-20,000 תלמידים במזרח ירושלים שבכלל לא רשומים במערכת חינוך ידועה.

יוסף ג'בארין: אתה יודע מה זה 20,000 תלמידים פלשתינים?

יוסף ג'בארין: אתה צריך להתחנן לגופים כאלה כמו אונר"א כדי לעזור לך, לעזור לתושבים, לשפר את רמת החינוך, רמת הרווחה.

יוסף ג'בארין: מה אתה עושה – אתה בא ועוד פוגע בהם.

יוסף ג'בארין: אני, חבר הכנסת טיבי ואחרים אנחנו מבקרים במזרח ירושלים ואנחנו רואים את העוני, ואנחנו רואים איך השכונות מופקרות שם, גם בשועפאט.

יוסף ג'בארין: כנראה שאתה לא רואה.

יוסף ג'בארין: אם אתה לא רואה ולא אכפת לך עד כדי כך שאתה רוצה להחריף את הפגיעה הזו אז אולי הגיע הזמן להגיד שאתה לא יכול לקחת אחריות על האזור הזה ופשוט להתנתק ממנו.

יוסף ג'בארין: ההתנתקות הרי היא לתת לתושבים לדאוג לעצמם.

יוסף ג'בארין: ולכן אני אומר זה שירותים בסיסיים שאנחנו מכירים אותם אישית.

יוסף ג'בארין: אמרה חברת הכנסת פדידה – זה חינוך, טיפות חלב ושירותי רווחה שאתה לא נותן להם.

יוסף ג'בארין: ואמר חבר הכנסת טיבי – מה אתה סופרמן – עכשיו תוך שבועיים אתה פותר את זה?

יואב קיש: תודה רבה לחבר הכנסת ג'בארין.

אחמד טיבי: יש לי הערה קטנה – התפרסמה ידיעה על רפורמת פינוי האשפה בירושלים המזרחית והתברר לפי עיתון הארץ שהעובדים הוסתו לפינוי אשפה בירושלים המערבית - - - ניר חסון פרסם את זה - -

יואב קיש: טוב, אנחנו נעשה ככה - -

תמר זנדברג: - - -

יואב קיש: סליחה, חברת הכנסת זנדברג את בקריאה שנייה, אני אוציא אותך בפעם הבאה שאת מפריעה.

יואב קיש: אנחנו עכשיו שמענו, ולמרות שהיה קצת טעון הצלחנו לשמוע את כל חברי הכנסת.

יואב קיש: אני רוצה להגיד כמה מילים ספציפיות לעניין.

יואב קיש: ראשית, היו פה טענות קשות כלפי תפקוד עיריית ירושלים.

יואב קיש: אני נותן לך את כל הבמה, אני מבקש שתתייחס לכל מה שנאמר, לא לצמצם את עצמך לנושא הספציפי שנכנסנו כי בהחלט היו פה שאלות וטענות נוספות.

יואב קיש: אז נא תגיב בצורה מלאה.

יואב קיש: אני רוצה להגיד עוד שני דברים שזה לי קצת צרם והיה לי חשוב, לא הפרעתי במהלך הדברים.

יואב קיש: חברת הכנסת פדידה, זה שאני בליכוד, אני רק אומר לך, זה רק עוד יותר מראה, לפחות לתפיסתי, את החשיבות והאכפתיות שלי לתושבים הערבים במזרח ירושלים.

יואב קיש: אני לא אוותר על זה ואני אלחם על זה שהם יקבלו חינוך תקין, מנהל תקין כי הם חלק - -

לאה פדידה: - - -

יואב קיש: חברת הכנסת פדידה - -

יוסף ג'בארין: זה מס שפתיים כי אתה לא עשית כלום - -

יואב קיש: חבר הכנסת ג'בארין, הקשבתי לך ואני מבקש - -

יוסף ג'בארין: זה מס שפתיים, מה עשית כיו"ר ועדת הפנים בתחומים הללו?

יואב קיש: חבר הכנסת ג'בארין, אני קורא לך לסדר פעם ראשונה- -

יוסף ג'בארין: רוצים לשלוט באוכלוסייה ולא לתת שירותים.

יואב קיש: אתה באת בשביל להפריע ולצאת?

יואב קיש: דיברת, הקשבנו, אני מבקש שתכבד את זה.

יואב קיש: אני אומר לך יותר מזה – לא סתם הממשלה הזו היא זו שהקצתה תכנית חומש של 15 מיליארד שקלים ולא סתם אנחנו מחזקים ועושים את הדברים האלה כי אין לאף אחד, דרך אגב, כמו שלימין את הבלעדיות על הציונות לשמאל אין את הבלעדיות על זכויות אדם.

יואב קיש: ואני אומר לך, את לא פחות בעניין הזה ממני.

יואב קיש: זה לגבי העניין הזה.

אחמד טיבי: אני מבקש להעביר את זה לליאור שליין.

יואב קיש: בסדר, אתה יכול להעביר את זה לליאור שליין.

יואב קיש: יש פה מישהי - - - דווקא חבל שמרב מיכאלי לא פה, אולי היה לך קשר יותר - - - מחברת הכנסת מיכאלי היית יכול לקבל את זה.

יואב קיש: לסיום העניין, אני מבקש עכשיו ממך, ראש העיר, באמת להתייחס בצורה מקיפה לכל העניין.

יואב קיש: וכמובן, אחרי שתסיים, אני רוצה כן לשמוע את המשרדים השונים לגבי התכנית עצמה של אונר"א כי אנחנו גלשנו מדיון מאוד ממוקד להתנהלות כללית ואני אשמח לשמוע את התייחסותך.

30700: ראשית, אני רוצה להתייחס רגע למה ששאלו פה.

30700: החברים התייחסו לפריימריז - -

יהודה גליק: יש פה נציג של אונר"א אולי?

תמר זנדברג: הזמנתם?

יואב קיש: יש פה שניים, כן.

יוסף ג'בארין: לא, אבל שאלה רצינית, הזמנתם מישהו מאונר"א?

תמר זנדברג: הוועדה הזמינה?

30700: הם לא יבואו בכל מקרה, הם לא מגיבים - -

לאה פדידה: עכשיו אתה גם עונה בשם אנשים.

תמר זנדברג: אולי ראש העיר נציג של אונר"א.

יואב קיש: אני מודה שהנושא לא עלה על דעתי.

יואב קיש: זימנו את הדיון- -

30700: אני אשמח אם תזמין אותם, בשמחה רבה.

יואב קיש: אם צריך אפשר לעשות עוד דיון.

יואב קיש: אתה יודע מה, נעשה ככה, מכוון ש- -

אחמד טיבי: הם מגיעים לכנסת כי אתמול הם היו אצלי בערב בלשכה כאן.

יהודה גליק: למקומות מסוימים הם מגיעים.

יואב קיש: לתדרך אותך לדיון, יפה, הבנו.

אחמד טיבי: אתה היחידי שלא מתודרך בכנסת ישראל - - - אני לא יודע - - - קיבלתי נתונים, נכון.

יואב קיש: כל אחד, נכון, והנתונים שהוא מקבל.

יואב קיש: ויש לנו פה את ראש העיר- -

אחמד טיבי: וקיבלתי מהאגודה לזכויות האזרח שאתה לא אהבת.

יואב קיש: טוב, תודה, עכשיו אתה מפריע חבר הכנסת טיבי.

יואב קיש: אני אומר עוד פעם – אנחנו גלשנו מהדיון של אונר"א, למרות שאני רציתי להתמקד בו והבאתי את המשרדים השונים כדי שיענו ספציפית.

יואב קיש: באמת רציתי לנהל פה דיון מהותי – לשמוע את משרד החינוך, לשמוע את נושא הבריאות, לשמוע את הדברים האלה, לראות איך הם ביחד עם העירייה באמת לוקחים ומרימים את הכפפה.

יואב קיש: אבל כמו שאתם רואים הדיון גלש לנושאים קצת יותר כלליים סביב האתגרים שיש לעיר כמו ירושלים.

יואב קיש: ואני שמח במידה מסוימת, ראש העיר ניר ברקת, שיש לך כן הזדמנות עכשיו להתייחס.

יואב קיש: ואני רוצה להגיד רגע דבר אחד לכל חבר כנסת – גם אם תשמעו עכשיו דברים שלא מתאים לכם אני מבקש לא להפריע, אני אוציא את מי שמפריע.

יואב קיש: הוא ישב פה בשקט ושמע הטחות של האשמות קשות כנגדו.

יואב קיש: למרות שאני בטוח שהוא רצה להגיב הוא כיבד את העניין, אני מבקש גם מכם להתנהג ככה.

יואב קיש: בבקשה ראש העיר ברקת.

30700: ראשית הנושא הפוליטי – כל המועמדים לראשות עיריית ירושלים תומכים בתכנית.

30700: הרעיון המרכזי, תכנית, היא לא בשבועיים, זה תכנית שגובשה בחודש האחרון מאז שהנשיא טראמפ הודיע את ההודעה שלו.

30700: זו תכנית שמתגבשת, מציגים אותה לממשלה, למשרדים, שומעים את ההערות שלהם.

30700: בוודאי שהיא תגלוש לקדנציה הבאה.

30700: אבל קבלת החלטה עקרונית לתכניות רב שנתיות בעיר ירושלים לא צריך לפחד מהן, צריך לברך עליהן.

30700: וברור שכל מי שיכנס לנעליי, יחד עם הדרג המקצועי בעירייה ומשרדי הממשלה, אני תקווה שאנחנו קיבענו כיוון.

30700: לגבי השאלה מה נעשה – אני דווקא רוצה לשתף אתכם, אני מחזיק תיק חינוך בעיר ומסתובב בבתי הספר במזרח העיר כל הזמן.

30700: מכיר אותם יותר טוב מכל חבר כנסת ונמצא שם בבתי הספר.

30700: אני רוצה לשתף אתכם במה עשינו בבגרות ישראלית.

30700: כי הנשירה, אתה צודק אחמד טיבי, בעיקר נובעת משלושה או ארבעה אלמנטים.

30700: אחד זה שלומדים את הבגרות הפלשתינית שהיא נחותה מהבגרות הישראלית שהילדים שלך לומדים בה.

30700: ואני רוצה לתת לתושבים הערבים במזרח העיר - -

אחמד טיבי: זה ההסבר?

30700: לא, יש מספר שיקולים, אני מתמודד עם כל אחד מה- - -

יואב קיש: שאלה עניינית, בבקשה, אם אתה רוצה עניינית אני אתן לך.

אחמד טיבי: אמרתי שהנשירה בשלבים מוקדמים, לא בשלבי הבגרות.

30700: התכנית שמתחילה בבית ספר יסודי ובסופה יש תעודה שהיא לא טובה- -

אחמד טיבי: אגב, הנשירה ברמאללה באותה תכנית של אותו עם של אותה קבוצה, בירושלים המזרחית היא פי 6 מרמאללה.

מיקי לוי: אז אולי ילמדו ברמאללה, יותר טוב.

אחמד טיבי: להביא את כל רמאללה לירושלים המזרחית.

מיקי לוי: זה לא יקרה, אחמד, זה לא יקרה.

יואב קיש: חבר הכנסת מיקי לוי, תודה.

יואב קיש: בבקשה.

30700: אנחנו הצענו לתושבי העיר, מי שרוצה, לעבור לבגרות ישראלית כי זה טוב יותר לתושבים.

30700: והם מרצון, משלושה, אפילו פחות, כשאני נכנסתי לעירייה, אנחנו מטפסים ומגדילים את כמות בתי הספר כאופציה ונותנים.

30700: היום יש לנו 35 בתי ספר במזרח העיר שאימצו את התכנית הישראלית.

30700: רק השנה המספר עלה בסדר גודל בכמעט 20% ואנחנו נותנים מענה כמעט לכל מי שרוצה לעבור ללמוד בבגרות ישראלית אנחנו מגדילים את הביקוש.

30700: כמות התלמידים שאנחנו מכניסים למערכת הרשמית רק במגמת עלייה.

30700: כששואלים אותי מה אני עושה – אנחנו מציעים ובפועל מאפשרים ליותר ויותר תלמידים שמעוניינים בכך להצטרף להליך של בתי ספר עירוניים.

30700: אנחנו הקמנו בשנים האחרונות חמשה בתי ספר ייחודיים חדשים במזרח העיר.

30700: אני פתחתי אחד בספטמבר האחרון ליד העיר העתיקה, בסמוך לוואדי ג'וז.

30700: בית ספר חדש למדעים, לטכנולוגיה.

30700: ואתה יודע מה קורה כשאנחנו פותחים את בתי הספר הללו?

30700: הביקוש גדל.

30700: וכשה

30700: ביקוש גדל אנחנו נענים לביקושים.

30700: ושנה אחרי שנה, אני גאה מאוד, הקמנו אגף למזרח העיר, שלשמחתי הרבה לארה מובאריכי נמצאת איתנו כאן, אחת הגיבורות שלי, שיודעת לאפשר ולתת שירות.

30700: והיקפי התקציב שאנחנו מכניסים למזרח העיר בבתי הספר הולך ומשתפר משנה לשנה.

30700: אז כששואלים אותי מה עשינו, תמר, זה פחות או יותר הרמה להנחתה.

30700: אני מאוד גאה במגמות של השיפור הניכר כשאנחנו עושים.

30700: ואני הייתי מצפה ממך, אני מבין שהשמאל בקונפליקט.

30700: מה הבעיה?

30700: כי כשאנחנו מטפלים בתושבים הערבים שלנו אז הם לא רוצים את חלוקתה של ירושלים והשמאל מבולבל.

30700: למה הוא מבולבל?

30700: כי הוא רוצה את חלוקתה של ירושלים.

30700: אבל כשאנחנו משקיעים ועושים דברים טובים אז התושבים הערבים לא רוצים לחלק את ירושלים.

מיקי לוי: - - - לא הגעת לכנסת, אתה נדבק כבר - - -

יואב קיש: מיקי, לא היית פה.

יואב קיש: הוא עונה להטחות קשות שאמרו לו.

יואב קיש: אני מבקש, תן לו, אל תפריע לו.

תמר זנדברג: הטחות קשות?

יואב קיש: כן.

יואב קיש: אני הרגשתי לא בנוח ואני שמח על התשובות - -

תמר זנדברג: בטח שהרגשת לא בנוח, אתה - -

יואב קיש: נכון.

יואב קיש: כי אני יודע את המציאות ואני שמח על התשובות הטובות שנותן פה ראש העיר.

לאה פדידה: תגיד לי מה אנחנו ב- -

תמר זנדברג: זה לא ייאמן- -

30700: תמר, אני מצפה גם מכם - -

תמר זנדברג: יופי שאתה מצפה.

יואב קיש: אתה מתייחס אישית אז זה מתחיל לייצר תגובות.

תמר זנדברג: אתה מצפה מ- - - ואתה מצפה מכולם - - -

לאה פדידה: - - - לפני רגע הוא אמר שזכויות אדם זה לא קשור - -

יואב קיש: תודה רבה חברת הכנסת פדידה.

יואב קיש: בבקשה, ניר ברקת.

30700: אני מאוד גאה בתכנית עבודה של העירייה שכבר גייסה מיליארד שקל מבנקים.

30700: ואנחנו על תכנית העבודה שלנו – 2000 כיתות לימוד, 1000 במזרח, 1000 במערב.

30700: זה פחות או יותר חצי מהפער נכון להיום.

30700: ואנחנו, אני לא יודע אם אתם מבינים את המהלך שעשינו שלוקח אחריות.

30700: לא, אגב, ההזנחה לא הייתה רק במזרח העיר, היא גם במערב העיר.

30700: והמאבק שלי על תקציב זה לא רק למערב העיר זה גם למזרח העיר כי כולם ילדים שלי ואני רוצה שכולם – אני מסתובב בכל בתי הספר, מאוד מאוד חשוב לנו לקחת אחריות על הכול.

30700: ועשינו את זה, ועוד היד נטויה וצריך לעשות את זה יותר.

יואב קיש: טוב.

יואב קיש: אני מבקש בוא ניכנס רגע לנושא אונר"א.

30700: לגופו של עניין, למה אני מרחיב את הנושא הזה – כי זה זמן מצוין למנף את התנופה שנעשית בשטח מצד אחד והמטריה הבינלאומית מצד שני.

30700: ובהשוואה למגמות שאנחנו רואים כאן של השלמת 2000 רחובות ו-165,000 כתובות, ואנחנו מדברים על מסה של פעילות במזרח העיר שרק הולכת וצומחת – אני חושב שכולם צריכים לברך על זה.

30700: ואנחנו צריכים להוציא את הפחות מ-2% מהפעילות במזרח העיר, שזה פחות מ-1% מהפעילות בעיר ירושלים ולמחוק את המושג פליטות ולהתייחס לכולם כתושבים בעיר ירושלים.

יואב קיש: תודה.

יואב קיש: אני מבקש ממשרד החינוך, תתייחסו רגע לאיפה אתם עומדים מבחינת התכנית והמאמצים, תקציבים ומה שצריך.

יהודה גליק: - - - גם לקרוא לתושבי מזרח ירושלים להשתתף בבחירות.

30700: בשמחה רבה.

יואב קיש: בבקשה, משרד החינוך.

יפה מור ישר: אנחנו נמצאים בשלוש שנים האחרונות בתנופה מאוד מאוד רצינית בעקבות שתי החלטות ממשלה – 2684 ו-3790.

יפה מור ישר: אנחנו נכנסים בתכניות רחבות בחינוך הבלתי פורמלי, תכניות של מנהיגות - - - בכל בתי הספר, מרכזי למידה, אולפני עברית - -

יואב קיש: כשאת אומרת בכל בתי ספר – גם אלה שמלמדים את התכנית של הרשות?

יפה מור ישר: בלי כל קשר - - - תכנית ישראלית.

יפה מור ישר: כל בתי הספר הרשמיים.

יפה מור ישר: מרכזי למידה, חוג לכל ילד, מנהיגות צעירה, חינוך טכנולוגי של קורסי הכשרה- -

יואב קיש: אוקיי, אז זה בכללי.

יואב קיש: איך עכשיו באמת נערכים להחליף את המסגרות שבהן אונר"א מטפל?

יפה מור ישר: ברגע שהתקבלה ההחלטה המדיניות יחד עם העירייה – שיבוץ של תלמידים במסגרות חינוך בהתאם לתכנית הבינוי, בתכנית לבתי הספר ה- - - נערכים עם עובדי הוראה שאנחנו יכולים לשבץ.

יפה מור ישר: לא צריכה להיות בעיה מבחינת הערכות משותפת למשרד החינוך.

אחמד טיבי: יש לכם קיבולת של 1100 תלמידים במיידי?

30700: כן.

30700: אפשר להעביר אותם היום.

אחמד טיבי: לאיפה להעביר אותם?

אחמד טיבי: למחנות פליטים חדשים?

30700: אל תדאג.

אחמד טיבי: איפה, איפה - -

יוסף ג'בארין: לא, איפה, באמת.

יוסף ג'בארין: 1100- -

אחמד טיבי: תגיד איפה.

אחמד טיבי: הוועדה הזאת לא יודעת לאיפה תעבירו את מי - -

30700: נציג את התכנית המפורטת בבוא העת ואתה תראה.

יוסף ג'בארין: מה אין לך תשובה לשאלה הפשוטה הזו?

אחמד טיבי: אין לך תשובה?

30700: התשובה היא חד משמעית – עיריית ירושלים יודעת לשבץ את כל התלמידים בבתי ספר - -

יוסף ג'בארין: אבל איפה, אנחנו יודעים שיש - -

30700: החל משנת הלימודים הבאה.

יוסף ג'בארין: יש מחסור קשה.

יוסף ג'בארין: אתה יודע שיש מחסור קשה בכיתות.

יואב קיש: יש לי רק שאלה אחת לעניין הזה, ראש העיר - -

אחמד טיבי: יואב, יש מחסור בכיתות.

יואב קיש: אני שומע, אני רוצה לשאול את ראש העיר.

יוסף ג'בארין: אתה זורק אותם לרחוב, זה מה שאתה עושה.

יואב קיש: חבר הכנסת ג'בארין, לא להפריע.

יואב קיש: יש לי רק שאלה – אני מבין שבכל מקרה לא יהיה מצב שיסגרו בלי שיהיה מענה לתלמידים.

30700: ברור.

יואב קיש: אוקיי, בסדר.

יוסף ג'בארין: אבל זה מרגיע אותך - -

אחמד טיבי: נחה דעתנו - -

יואב קיש: לוקח זמן, זה יהיה גב אל גב.

יוסף ג'בארין: אנחנו כל חודש דנים בוועדת החינוך על המחסור של אלפי כיתות לימוד.

יוסף ג'בארין: עכשיו בשבועיים תמצא פתרון - -

יואב קיש: אף אחד לא אמר שזה ייקח שבועיים.

30700: עד תחילת שנה הבאה, גב אל גב, כל תלמיד יקבל בית ספר יותר טוב ממה שיש לו היום.

יואב קיש: אני רוצה רגע לעבור למשרד הרווחה.

יואב קיש: איך אתם נערכים לזה?

גרייס ג'ראייסי: אנחנו גם נמצאים בהרחבה מסיבית של שירותי הרווחה, של השירותים שניתנים למזרח ירושלים.

גרייס ג'ראייסי: אני יכולה להגיד שעד עכשיו נקלטו 30 עובדים סוציאליים בשירותי רווחה במזרח ירושלים ועוד 18 - -

יואב קיש: ממתי?

יואב קיש: כשאת אומרת עד עכשיו זה ממתי עד מתי?

גרייס ג'ראייסי: בארבע השנים האחרונות.

גרייס ג'ראייסי: מלפני ארבע שנים ועד היום, עד 2018.

גרייס ג'ראייסי: ויש לנו עוד 18- -

יואב קיש: 30 מתוך כמה סך הכל במחוז?

גרייס ג'ראייסי: אנחנו עכשיו ב-30 מהחלטת 1775 ויש לנו עוד 18 תקנים שנקלטו על ידי העירייה.

גרייס ג'ראייסי: אלה נוספים לכל העו"סים שהיו גם בהתחלה.

גרייס ג'ראייסי: גם נפתחה לשכה שכונתית חדשה בבית חנינא שנותנת שירות לבית חנינה וכבר עקם.

גרייס ג'ראייסי: ובשלושה חודשים הקרובים גם עומדת להיפתח עוד לשכה חדשה שנותנת שירות בג'בל מוכאבר וראס אל עמוד.

גרייס ג'ראייסי: לקראת 2019 יש לנו גם תכניות מאוד מסיביות ורחבות בשירותי רווחה.

גרייס ג'ראייסי: אנחנו ניתן ונפתח שירותים, אם זה בתחום של חוסן משפחתי לעובדים וגם לנוער בסיכון.

גרייס ג'ראייסי: יפתח בית חם.

גרייס ג'ראייסי: יש לנו - - - נוסף לאזור צפון שיפתח.

גרייס ג'ראייסי: בקיצור אנחנו מרחיבים את השירותים בצורה מאוד מסיבית.

יואב קיש: איזה שירותים היום אונר"א ורווחה נותנים?

יואב קיש: אתם יודעים להתמודד גם עם עלייה בעקבות הסגירה של הפעילות של אונר"א?

יואב קיש: כרגע הבנו ממשרד החינוך שזה ייקח זמן ויהיה גב אל גב.

יואב קיש: השאלה מה המצב - -

גרייס ג'ראייסי: הפעילות שלנו זה על פי - -

יואב קיש: אזורית?

גרייס ג'ראייסי: אזורית, כן.

גרייס ג'ראייסי: השירותים שניתנים – אני יודעת שניתנים שירותים במזרח ירושלים, לא יודעת למנות אותם, אבל אני יודעת שמקבלים בשירותי רווחה, בשירותי חינוך, דברים שלא מפוקחים, כמובן, על ידינו, משרד הרווחה.

יואב קיש: טוב, תודה.

יואב קיש: משרד הבריאות בבקשה.

חן שטיין זמיר: מבחינת שירותי בריאות – תושבי מדינת ישראל מתוך חוק ביטוח בריאות ממלכתי זכאים לשירותי בריאות בקהילה, שירותי בריאות פונים ושירותי בריאות אשפוזיים.

חן שטיין זמיר: מערכת הבריאות פתוחה בפני כל תושב מבחינת מה שמדובר על רפואה מתקדמת, רפואת בתי חולים.

חן שטיין זמיר: מבחינת רפואה בקהילה – פריסה של כל ארבעת קופות החולים היא בכל רחבי העיר ירושלים, לרבות מזרח ירושלים.

חן שטיין זמיר: באזור מ.פ שועפאט ומסביבו יש כ-12 מרפאות של קופת חולים של רפואה ראשונית בקהילה - -

יואב קיש: מבחינת השירותים של אונר"א עצמם – יש לכם פיקוח ובקרה, אתם יודעים מה קורה שם?

חן שטיין זמיר: שירותי אונר"א לא מפוקחים על ידי משרד הבריאות.

יואב קיש: זאת אומרת, אם חס וחלילה קורה איזה אסון שם או משהו אין לכם שום מושג מזה.

חן שטיין זמיר: שירותי אונר"א לא מפוקחים על ידי משרד הבריאות.

יואב קיש: טוב אז לפחות יהיו מפוקחים עכשיו, מה שאנחנו עושים.

חן שטיין זמיר: מה שאנחנו יכולים להוסיף זה בנושא השירותים הראשוניים.

חן שטיין זמיר: הם מסופקים לכ-20,000 מבוטחים באזור מ.פ שועפאט.

חן שטיין זמיר: מחצית המרפאות הן של הכללית.

חן שטיין זמיר: לגבי שירותי טיפת חלב – שירותי טיפת חלב בעיר ירושלים ניתנים על ידי אגף לבריאות הציבור של עיריית ירושלים.

חן שטיין זמיר: הם פרוסים במערב העיר, הם פרוסים במזרח העיר.

חן שטיין זמיר: באזור שועפאט יש את תחנות שועפאט ובית חנינא.

חן שטיין זמיר: יש תחנות גדולות וחדשות.

חן שטיין זמיר: מבחינת טיפות חלב שמפעילה אונר"א – שוב, מידע, אין לי מספרים של מספר מטופלים אבל מדובר על תחנה בתוך המחנה ותחנת טיפת חלב בעיר העתיקה.

חן שטיין זמיר: לתחנות טיפת חלב לא נדרש רישוי על פי חוק מדינת ישראל.

חן שטיין זמיר: אני יכולה להוסיף על כך שאנחנו מנטרים את מספר הלידות הרשומות בעיר ירושלים.

חן שטיין זמיר: יש לי את 2017 – זה בסביבות 24,441.

חן שטיין זמיר: מבחינת מי שרשום כערבי – 8667.

חן שטיין זמיר: אנחנו בדקנו כמה ילדים ילידי 2017 דווח עליהם שנרשמו בתחנות טיפת חלב של עיריית ירושלים, של הסהר האדום ושל תחנת אלחנן שמופעלת על ידי משרד הבריאות בכפר עקב.

חן שטיין זמיר: התוצאה היא 8700 ילדים.

חן שטיין זמיר: זאת אומרת, רוב הילדים שרשומים בקובץ הילדים של משרד הפנים היו רשומים בטיפת חלב כלשהי שאנחנו מכירים, מספקים לה חיסונים ויש עליה פיקוח- -

30700: אבל כמה לא?

יואב קיש: באחוזים זה לא אחוזים גבוהים.

חן שטיין זמיר: על כן אני סבורה שלא מדובר באחוז גבוה אבל שוב, אנחנו נשמח לעזור בכל דבר.

חן שטיין זמיר: מנכ"ל משרד הבריאות ביקש ממני למסור שהוא ייפגש עם מנכ"ל עיריית ירושלים.

חן שטיין זמיר: ככל שיוחלטו החלטות אנחנו נלך בדרך שלהן.

יואב קיש: משרד החוץ נמצא פה?

יואב קיש: אתם רוצים גם להתייחס?

אחמד טיבי: יש הסכם כתוב?

יואב קיש: בוא נשמע אותם, אחרי זה נראה.

אלון בר: בוקר טוב.

אלון בר: ברמה העקרונית המדיניות שעיריית ירושלים מציגה כאן תואמת את המדיניות של משרד החוץ של מדינת ישראל.

אלון בר: אני מדגיש ברמה העקרונית ולא מתייחס לכל מרכיב, לא של הטרמינולוגיה שמשתמשים, או בהכרח לכל מרכיב ממה שהוצג כאן.

אלון בר: אבל ברמת המדיניות העקרונית, אנחנו, משרד החוץ, מדינת ישראל, שותפים לעמדה שהמנדט, אופן הפעולה של אונר"א, מנציח את בעיית הפליטים והם חלק מהבעיה.

אלון בר: ושנכון למצוא חלופות לפעילות של אונר"א לא רק בירושלים אלא בכלל בנושא המדיניות.

אלון בר: במעבר ממדיניות לתרגום מעשי שלה לצעדים אנחנו כן סבורים שצריך לקחת בחשבון כמה דברים.

אלון בר: אחד זה ההסכמים בהתחייבויות הבינלאומיות שיש לישראל.

אלון בר: אנחנו חושבים שזה היבט משמעותי וגם אם אפשר, כמו שנאמר על ידי חלק מהאנשים, לשנות את הדברים, זה החלטה מדינית שצריך להחליט אם אנחנו מעוניינים או לא מעוניינים לעשות אותה.

אלון בר: אבל בכל אופן - -

יואב קיש: לא, אבל אני רוצה להבין.

יואב קיש: מבחינת המדיניות של המשרד, הבנתי, יש קורלציה בטח עם המסר העיקרי.

יואב קיש: מבחינת שאלה נוספת – האם יש הסכמים בינלאומיים שמונעים מעיריית ירושלים לפעול כפי שהיא מתכננת לפעול?

30700: לדעתנו לא, ויש לנו חוות דעת.

אלון בר: הבאנו גם נציג של היועץ המשפטי של המשרד שלנו, הוא יתייחס בפירוט.

אלון בר: בוודאי שהנושא הזה מורכב ולא ניתן לתת תשובה חד משמעית לעניין הזה, אבל אולי יהיה פירוט יותר מאוחר.

אלון בר: יש כאן פער מסוים, גם בחוות דעת משפטית, האם יש הסכמים או לא בין השאלה העקרונית לבין התרגום כפי שבא לידי ביטוי בתכנית.

אלון בר: אבל יש כאן נציג משפטי ואם תרצו הוא יוכל לפרט קצת יותר את הנקודה הזאת.

אלון בר: הנקודה השנייה היא שיש גם, לא יודע אם השלכות.

אלון בר: תהיה תגובה מדינית לדבר הזה, ותגובה מדינית זה דבר שבהחלט חייבים לקחת בחשבון.

אלון בר: היא תעלה את השאלה של ירושלים והריבונות על ירושלים לפורומים בינלאומיים, יתקבלו החלטות – גם על ידי מדינות, גם על ידי מסגרות בינלאומיות.

אלון בר: כלומר, יש שאלה מסוימת של מחירים להחלטות כאלה שבהחלט נמצאת בתחום השיקול המדיני.

אלון בר: ואם וכאשר נידרש לדבר אז נצטרך, יכול להיות שעכשיו, להמליץ לשר החוץ ולמקום שבו צריכים להישקל השיקולים המדיניים להציג אותם, כי זו בהחלט החלטה שיש ביישום שלה, מעבר לעמדה העקרונית, השלכות ומשמעות מדינית.

אחמד טיבי: אתה רוצה לסגור את משרד החוץ?

30700: לא, אני מברך, אני מבין ש- -

אחמד טיבי: על מה מברך?

אחמד טיבי: על החלק - -

30700: כנראה לא שמעת טוב.

30700: הכיוון הוא נכון ואנחנו מציגים לממשלת ישראל, כפי ששמת לב, את הרעיונות המרכזיים, אנחנו דנים איתם והשיח שאנחנו עושים עם המשרדי ממשלה זה לא נגד הממשלה, זה עם הממשלה.

30700: הסוגיות שהעלה משרד החוץ הן סוגיות שאנחנו לא מתעלמים מהן – צריך לדון בהן ולהתמודד איתן אבל לא לפחד לעשות את הצעדים הנכונים.

30700: צריך קצת אומץ לב ולעשות את הדברים הללו בשום שכל ולא מדובר על להפעיל אותה מחר בבוקר, אלא לעשות אותה במסודר.

יואב קיש: תודה.

יואב קיש: יש עוד שני דוברים שאני רוצה שידברו, ביקשו לדבר: עורכת דין אושרת מימון מעיר עמים ועדי שוורץ מומחה לאונר"א.

יואב קיש: אז נתחיל עם עורכת דין אושרת מימון.

אושרת מימון: שלום.

אושרת מימון: האמת שלא תכננתי לדבר כי חשבתי שהדברים נאמרו לגמרי, אבל אחרי כמות הדברים הלא מדויקים בלשון המעטה שנאמרו פה אז אני רוצה בכל זאת לומר כמה דברים, בוודאי לגבי החינוך.

אושרת מימון: בשנתיים האחרונות מתנהלת עתירה של ארגון ההורים הארצי בנושא מחסור בכיתות בירושלים ונוצר שם מאבק בין משרד החינוך לבין עיריית ירושלים על נתונים.

אושרת מימון: אחד מהדברים שסוף סוף העירייה הודתה בהם אחרי שנים שטענו שהנתונים שלנו מפוקפקים זה שיש 2000 כיתות חסרות.

אושרת מימון: בניגוד למה שכבוד ראש העירייה אומר, הממוצע של הבנייה הוא 37 כיתות בשנה, גם בתקופתו, כשבכל - -

30700: זה לא נכון, את לא מדייקת.

אושרת מימון: אני מדייקת יותר ממך, אדוני.

יואב קיש: מה הנתון שאת יודעת יותר טוב מראש העיר?

אושרת מימון: אני יודעת את כל נתוני החינוך יותר טוב ממה שמצהיר ראש העירייה.

אושרת מימון: יכול להיות שהוא יודע כמוני אבל מצהיר אחרת.

יואב קיש: אז את יודעת יותר טוב ממנו מה שהוא עושה.

יואב קיש: טוב.

תמר זנדברג: היא מתבססת על נתוני העירייה.

אושרת מימון: לא, אני יודעת יותר טוב ממנו, יותר ממה שהוא מצהיר.

אושרת מימון: אני מאמינה שהוא יודע איפה האמת.

יואב קיש: איפה הפערים, רק תגידי לי, אני רוצה להבין איפה הפערים לתפיסתך?

אושרת מימון: יש 2400 כיתות חסרות.

אושרת מימון: העירייה במסגרת העתירה וגם במסגרת ההצהרות כאן הצהירה על בנייה של 2400 כיתות במגזר הערבי בחמש השנים הקרובות.

אושרת מימון: כשאנחנו צללנו לתוך הנתונים גילינו 800 כיתות בלבד, שליש בלבד שיש להן תכניות לבנייה.

אושרת מימון: לגבי הנשירה – אדוני לא ציין את הסיבה הראשונה לנשירה המסיבית בירושלים המזרחית.

אושרת מימון: זה נכון שיש כל שנה 13% נשירה שנתית, במצטבר 33% מילדי ירושלים המזרחית לא מסיימים 12 שנות לימוד.

אושרת מימון: שליש.

יואב קיש: אני רק סקרן, אמרת שיש סיבה עיקרית, אני רוצה לשמוע, את יכולה להגיד לי מה?

אושרת מימון: הסיבה העיקרית היא מחסור בכיתות.

אושרת מימון: ויש במעברים בכיתות העליונות נשירה מאוד גדולה בגלל המחסור בכיתות, קודם כל.

אושרת מימון: לגבי התאוג'יה והמילים המתנשאות עליה כאילו הבגרות הישראלית טובה יותר – התאוג'יה מקובלת בכל האוניברסיטאות של ה-Ivy League בארצות הברית.

אושרת מימון: גם האוניברסיטה העברית הבינה את זה לאחרונה, שהיא לא נופלת בכלום מהבגרות הישראלית, בטח עומדת לצידה.

אושרת מימון: ונתוני הנשירה נובעים קודם כל מפערי התשתיות המאוד מאוד גדולים.

אושרת מימון: אני רוצה רגע להגיד לגבי גם הפרטים האחרים – עם כל ההתפארות בבגרות הישראלית וגידול מספר התלמידים, גם העירייה וגם מוסדות הממשלה מתנים הרבה מאוד מהתקציבים שנדרשים לבתי הספר במעבר לבגרות ישראלית, שמבחינתנו זה גם לא חוקי.

אושרת מימון: אבל עם כל המאמצים עדיין רק 6% מתלמידי ירושלים המזרחית לומדים בגרות ישראלית.

אושרת מימון: ועדיין בתוך תכנית הממשלה יותר מ-40% מתקציב הממשלה לחינוך רוצה להיות מוקצה ל-6%.

אושרת מימון: לגבי לשכות רווחה – 19 לשכות רווחה במערב העיר, ארבע בשכונות הפלשתיניות.

אושרת מימון: 26 טיפות חלב במערב העיר, שבע במזרח העיר.

אושרת מימון: במחנה פליטים שועפאט ב-29 במאי שנה שעברה הצהיר השר אלקין, שלא נמצא כאן עכשיו, שגם התכנית לשיפור התברואה שיש לה תקציבים חדשים לא תושקע בשכונות מעבר לגדר ולא תושקע במחנה פליטים שועפאט.

אושרת מימון: אז הצהרות לחוד.

אושרת מימון: תכניות לחוד - -

יואב קיש: תודה.

יואב קיש: אתה רוצה להתייחס לפער הזה?

30700: נתוני עיריית ירושלים פומביים, שקופים, ניתנו בעתירות.

30700: ואם היא טוענת שהנתונים שעיריית ירושלים הציעה הם לא אמיתיים אז שתלך לבית משפט.

תמר זנדברג: בדיוק להיפך - - - הנתונים שלך.

אושרת מימון: אני בבית משפט, אדוני, אולי אתה לא יודע.

יואב קיש: טוב, הבנתי.

יואב קיש: עדי שוורץ, בבקשה.

30700: - - -

תמר זנדברג: נו, אבל היא ציטטה את הנתונים שלך, אתה פה אמרת דברים אחרים.

30700: לא נכון, היא אמרה שיש פער בין הנתונים של העירייה - -

תמר זנדברג: לא, היא אמרה שיש פער בין נתוני העירייה לבין מה שאתה הצגת פה.

תמר זנדברג: היא ציטטה את נתוני העירייה.

תמר זנדברג: בתכניות שלכם יש 800 כיתות בבנייה והמחסור הוא 2500.

תמר זנדברג: זה הנתונים שלכם.

30700: דבר אחד, את היושרה ואת האתיקה ואת השקיפות של עיריית ירושלים, תודה לאל- -

יואב קיש: הוא הראה את השקפים, את הנתונים והוא עומד מאחוריהם.

יוסף ג'בארין: בבג"ץ נחשוף אחרת.

יואב קיש: אז הנה, זה בבג"ץ.

יואב קיש: טוב, תודה.

יואב קיש: עדי שוורץ בבקשה.

עדי שוורץ: אני מומחה לאונר"א ולבעיית הפליטים, פרסמתי ספר יחד עם עינת וילף בנושא.

עדי שוורץ: כל יום שאונר"א פועלת וקיימת בשיתוף פעולה עם ישראל זו בעצם אמירה של ישראל שהיא משתפת פעולה עם אתוס השיבה, משום שזו המשמעות היחידה של אונר"א.

עדי שוורץ: אונר"א זה ארגון פלשתיני, פוליטי, שהצליח להסוות את עצמו באמצעות האותיות UN, והצליח להסוות את עצמו באמצעות שירותים.

עדי שוורץ: זאת אומרת, הטענה של אונר"א – אנחנו רק נותנים שירותים כמו חינוך ובריאות, אבל עובדה היא שברגע שעירייה רוצה בעצם להגיד, אוקיי אז לא צריך, הנה אני אתן את החינוך והבריאות אז הם לא מוכנים.

עדי שוורץ: כלומר, התגובה של אונר"א להחלטה של עיריית ירושלים או ליוזמה של עיריית ירושלים הייתה להתנגד.

עדי שוורץ: איזה סיבה יש לארגון או"ם – הרי באים ואומרים להם אנחנו משחררים אתכם מהתקציב, כל ארגון או"ם היה שמח, אני יכול ללכת ולקחת את הכסף הזה למקום אחר.

עדי שוורץ: הסיבה היא שאונר"א מתנגדת לזה היא שבמהלך השנים נוצרה זהות בין אונר"א לבין הנרטיב הפלשתיני שאומר שכל האנשים האלה שנמצאים היום במחנות פליטים צריכים לחזור ליפו, לרמלה, ללוד.

עדי שוורץ: אם ישראל משתפת עם זה פעולה בתוך השטח הריבוני שלה אז היא משתפת פעולה עם האתוס הזה בזמן שהיא יכולה לעצור את זה.

עדי שוורץ: עוד כמה הערות לגבי הדברים.

עדי שוורץ: האנשים האלה הם לא פליטים, זה נאמר פה, לא היה מגיע להם הסטטוס הזה של פליטים.

עדי שוורץ: ובכל הדבר הזה שנקרא ארץ ישראל השלמה, המנדטורית, לא חשוב, אגב, אם אתה תומך במדינה אחת, שתיים, שלוש, זה לא משנה.

עדי שוורץ: האנשים האלה הם לא פליטים משום שהם לא עזבו את הארץ הזאת.

עדי שוורץ: זה עוד נקודה.

עדי שוורץ: ההסכם שנמצא בין ישראל לבין אונר"א הוא הסכם וולונטרי שישראל חתמה עליו מיד אחרי מלחמת ששת הימים, והיא יכולה להסתלק ממנו.

עדי שוורץ: בהסכם עצמו נכתב שההסכם תקף עד שמסתלקים ממנו.

עדי שוורץ: זאת אומרת, לישראל יש את הסמכות, זה לא אמור להיות מסובך.

עדי שוורץ: יש גם תקדים – עד 1952 הפלשתינים שנשארו בתוך מדינת ישראל, אונר"א טיפלה בהם ואז ב-52' המדינה אמרה, לא צריך יותר את אונר"א.

עדי שוורץ: וזה בדיוק מה שעיריית ירושלים אומרת עכשיו: אנחנו מטפלים בהם, אנחנו לא זורקים אותם סתם, אנחנו לא מסתלקים, אנחנו נותנים להם את השירותים, תודה רבה, לא צריך את אונר"א.

עדי שוורץ: לכן, אני חוזר אחורה, מדובר פה על עניין אסטרטגי.

עדי שוורץ: השירותים החברתיים של חינוך ובריאות זה מסווה, זה בעצם תחפושת שאונר"א שמה על עצמה.

עדי שוורץ: בעצם המשמעות הגדולה מבחינת אונר"א ומבחינת הפלשתינים זה התעודות פליט שהם נותנים.

עדי שוורץ: כל הסיפור של בתי ספר – הם בעצמם אומרים, מאז שטראמפ ביטל את המימון, מי שקורא עיתונות פלשתינית רואה שזה לא מעניין אותם בתי הספר, הם אומרים במפורש: נוגעים בזכות השיבה.

עדי שוורץ: והנושא הזה של זכות השיבה, אני חושב, משותף ממרצ בשמאל ועד הבית היהודי מימין, אין פה אפילו עניין פוליטי ומחלוקת בישראל שהדבר הזה, בטח בתחומי ישראל, צריך להיפסק ושעה אחת קודם, היה צריך לעשות את זה מזמן.

יואב קיש: תודה רבה.

יואב קיש: חברת הכנסת ענת ברקו, בבקשה.

ענת ברקו: תודה רבה אדוני היושב ראש.

ענת ברקו: אני חושבת שמה שאמר עדי ועבודת הקודש שהוא ועינת וילף עושים בנושא הזה היא ראויה להערכה.

ענת ברקו: אני רק רוצה לומר שטענת השיבה מתבססת על אונר"א.

ענת ברקו: כשאונר"א מעבר להיותה ארגון, כביכול, של האו"ם, כשיש את כל פליטי העולם שמטופלים על ידי UNHCR, ואת אונר"א שמטפלת רק בפלשתינים – זו הפיקציה הכי גדולה שיכולה להיות.

ענת ברקו: מה עוד שמאונר"א וממתקני אונר"א ירו טילים והוציאו טרור כנגד אזרחי ישראל.

ענת ברקו: אז אם זה או"ם אז או"ם חבר לפשעי מלחמה.

ענת ברקו: אני רוצה להראות לכם משהו.

ענת ברקו: זהו מחנה פליטים בסוריה, ככה נראה מחנה פליטים- -

יוסף ג'בארין: פלשתיני?

ענת ברקו: מחנה פליטים, יכול להיות גם פלשתיני - -

יוסף ג'בארין: אני שואל, מה את לא יודעת מה התמונה?

יוסף ג'בארין: אני שואל אותך.

ענת ברקו: מחנה פליטים בסוריה, איפה שאתה רוצה.

יוסף ג'בארין: אבל של מי?

יוסף ג'בארין: את לא יודעת, סתם צילמת?

ענת ברקו: זה אל שועפה, פלשתיני אל ירמוך.

ענת ברקו: בבקשה, אנחנו יודעים מה קרה.

ענת ברקו: יש לכם כאן את שועפה – זה מחנה פליטים?

ענת ברקו: מגדלים מבטון.

ענת ברקו: יש לי כאן עוד תמונות של מחנות פליטים בעולם.

ענת ברקו: זה מחנה פליטים?

ענת ברקו: מישהו כאן השתגע עם הסיפור הזה של אונר"א.

ענת ברקו: וכנראה שטראמפ ישים סוף לפיקציה הזאת.

ענת ברקו: זה הבית של אימא שלי מאל עלוויה בגדד, לא מפוטומג ולא מבברלי הילס.

ענת ברקו: מישהו קרה להם פליטים?

ענת ברקו: תראו, הנה, אימא שלי, ילדה בת שמונה, עם אח שלה.

ענת ברקו: אנחנו שישה ילדים.

ענת ברקו: כל הזמן פימפמו לנו בשכל שאנחנו פליטים ואנחנו פליטים והפכנו את זה לקריירה או לאיזשהו סוג של קורבנות?

ענת ברקו: מה שאנחנו צריכים להגיד היום – נגמר הסיפור הזה של אונר"א.

ענת ברקו: צריך לעזור, צריך לתת סיוע הומניטרי.

ענת ברקו: לא אונר"א.

ענת ברקו: את הדבר הזה צריך לסגור לחלוטין, לא רק בעזה, לא רק באיו"ש – גם בלבנון, גם בסוריה וגם בירדן.

ענת ברקו: נגמר.

ענת ברקו: אי אפשר לתת לחיות באשליה הזאת שמישהו יציף אותנו דמוגרפית ויחסל את מדינת ישראל.

ענת ברקו: זה לא יקרה.

ענת ברקו: החלום הזה של טענת השיבה, "חק אל עאוודה" מה שנקרא, שאנחנו רואים על הגדר באמירות האסלאמית בעזה שקמה ונשלטת על ידי חמאס, כשהם אומרים אנחנו נבוא עם מפתחות השיבה וננעץ אותם בעיניים של היהודים הם מדברים על היהודים.

ענת ברקו: צריך לקחת את זה בחשבון.

ענת ברקו: אגב, פליטות שעוברת מדור לדור, אדוני היושב ראש, שהיא רק קיימת אצל הפלשתינים שיש להם דם כחול, הם פליטים מאוד מיוחדים, זה גנטי, זה עובר מדור לדור.

ענת ברקו: לא ניצולי שואה קיבלו הכרה כפליטים, לא יהודים שברחו ממדינות ערב, שנסו על נפשם, לא קיבלו הכרה מהסוג הזה.

ענת ברקו: וצריך להגיד שהיו יותר יהודים שברחו ממדינות ערב מפלשתינים שברחו מפה בגלל מלחמה שהם התחילו בה וכך היא נגמרה, תודה לאל.

30700: ומציון תצא תורה.

יואב קיש: תודה.

יואב קיש: חבר הכנסת מוטי יוגב.

מרדכי יוגב: נדמה לי אדוני היושב ראש וראש עיריית ירושלים ניר ברקת ומכובדי כולם, חברי הכנסת, נדמה לי שהדברים פשוטים ולא מסובכים.

מרדכי יוגב: אנחנו רואים ומכירים ויודעים שאונר"א, לצערנו, במערכת החינוך שלה מחנכת פשוט להריגת יהודים, להשמדת ישראל.

מרדכי יוגב: מוכיחים את זה מכונים שונים שישבנו, גם בוועדות חוץ וביטחון, גם בוועדת החינוך, החומרים ברורים.

מרדכי יוגב: לאחרונה שלח - - - ואחרים את החומרים ואת הספרים.

מרדכי יוגב: וכנ"ל כפי שנאמר פה, נשמר למעשה את הפליטות בשום דבר.

מרדכי יוגב: המחשבה והמשפט האחרון שאמר פה ראש העיר לגבי מציון תצא תורה – הדבר הזה, ככל שיתחיל בירושלים יעביר את הדבר משום שבירושלים יש בעל הבית לבירה.

מרדכי יוגב: יש עירייה שלפני 51 שנה קיבלה אחריות על שכונות מזרח ירושלים.

מרדכי יוגב: גם אני מאלה שסבורים שאנחנו לא עשינו מספיק, ואני אומר את זה פה בפני חבריי.

מרדכי יוגב: שכונות מזרח ירושלים צריכות לקבל תקן שכונת מערב ירושלים – אם בחינוך, אם בחברה, אם במועדוני נוער – שגם אני ניסיתי לפעול בסילוואן או בעיסאוויה או במקום אחר ולדחוף לשם דברים שכאלו, ואם בכבישים ובתשתיות.

מרדכי יוגב: יש הרבה מה לעשות, אבל האחריות היא על עיריית ירושלים.

מרדכי יוגב: ולאונר"א צריך להגיד תודה על זה שחילקתם פיתה ולחמניה או משהו אחר בצהריים וצריך להעביר את הכל לאחריות עיריית ירושלים.

מרדכי יוגב: אם רוצה ראש העיר ואם העירייה נכונה לכך, הרי שלא רק שצריך לתת לו אלא צריך לעשות פה סור מרע ועשה טוב.

מרדכי יוגב: זה שם הסיפור.

מרדכי יוגב: באמת ירושלים צריכה להיות המודל כי יש פה עירייה חזקה, לא משנה מי יבחר כראש העיר, אין לי ספק.

מרדכי יוגב: יש פה מנגנונים חזקים, הם יודעים לעשות את זה.

מרדכי יוגב: בשנים האחרונות גם היטיבו גם את הנגישות למחנות כמו מ.פ שועפאט או כמו מקומות אחרים גם מעבר לחומה.

מרדכי יוגב: כאשר יש את הדברים הללו ויש את המערכת הזאת אין ואקום.

מרדכי יוגב: ואז אפשר לספר שיש ואקום.

מרדכי יוגב: בירושלים אין ואקום, ולכן צריך לעשות פה את הסור מרע ותעשה טוב.

מרדכי יוגב: אין לאונר"א מה לחפש בירושלים 51 שנה אחרי הכיבוש, השחרור, איך שלא תרצו.

מרדכי יוגב: ירושלים השלמה היא בירת ישראל על כל שכונותיה.

מרדכי יוגב: עיריית ירושלים היא הגורם היחידי שצריך לתת בה את השירות, וכל גורם אחר, בוודאי גורם עוין, צריך להגיד לו תודה רבה לך למקומך.

יואב קיש: תודה.

יואב קיש: אני קודם כל שמח על הנוכחות ושמענו פה גם את התכנית הספציפית של עיריית ירושלים.

יואב קיש: אני יכול להגיד שזה באמת יריית פתיחה, יש עוד הרבה מה לעשות, המשרדים כולם מגויסים.

יואב קיש: אני חושב שכמובן, בהסתכלות של משרד החינוך והיכולת התשתיתית שהיא יותר מורכבת, אמירה שלא יהיה מצב שסוגרים ולא נותנים מענה היא חשובה.

יואב קיש: אני מתחבר מאוד למה שאמר מוטי יוגב - -

אחמד טיבי: אתה מסיים?

יואב קיש: אני מסיים כן.

אחמד טיבי: אפשר משפט?

יואב קיש: בבקשה, כן.

אחמד טיבי: אני רוצה להגיד משהו שאני ואתה אמרנו.

אחמד טיבי: אנחנו רוצים לשמוע את עמדת ראש העיר לגבי הפסקת התקציב לבתי חולים בירושלים המזרחית.

אחמד טיבי: האמריקאים הפסיקו את התקצוב.

אחמד טיבי: אתה ראש העיר, לא שמענו את - -

יואב קיש: אתה אמרת, אני לא דיברתי על זה.

30700: אני לא מכיר את הנושא הזה.

30700: עיריית ירושלים לא מתקצבת בתי חולים.

30700: אבל ברמה העקרונית אני חושב שמשרד הבריאות - -

תמר זנדברג: מה עם טיפות חלב?

יואב קיש: לטיפות חלב הוא התייחס.

30700: אני אשאל את משרד הבריאות אם הוא מעדיף שהתושבים יקבלו שירותים מבתי החולים הירושלמים הקלאסיים.

30700: זו החלטה של משרד הבריאות, אני אתמוך בכל החלטה שהם יקבלו.

30700: זה נושא שהוא לא תחת אחריותנו אבל כל החלטה של משרד הבריאות זה לטובת תושבי העיר ירושלים - -

מרדכי יוגב: - - - ועדת העבודה והרווחה.

מרדכי יוגב: זה דיון חשוב ואתה יכול ככה לאחד - -

יואב קיש: מה שקרה שיש פה הרבה תחומים.

יואב קיש: דנו גם בחינוך, הסתכלנו מה העירייה מטפלת, משם הגענו.

30700: בנושאים שדיברנו - - - העירייה לוקחת אחריות.

30700: זה לא נושא עירוני אז אני לא יודע להגיד לך.

יואב קיש: תודה ניר ברקת, תודה חבר הכנסת טיבי.

יואב קיש: אני חוזר על הסיכום.

יואב קיש: ראינו את התכנית, הבנו שזה מהלך מורכב, הוא לא מהלך יומי - -

אחמד טיבי: חינוך – המפקחת שהיא מפקחת מצוינת, החינוך הוא אחלה, הרווחה לעילא ועילא, בריאות איתנה, תשתיות – שוויץ.

אחמד טיבי: אז אני בשם תושבי ירושלים המערבית קורא להשוות את התנאים של מערב העיר לפלשתינים בירושלים המזרחית.

אחמד טיבי: אתם גם עדן, ממש, אחרי מה שאמרנו כאן.

אחמד טיבי: תוסיף את זה לסיכום.

מיקי לוי: אנחנו הולכים לשם כדי שהעיר תהיה אחת - -

יואב קיש: הסיכום שלי - -

אחמד טיבי: ראש העיר, כמו שאמר טראמפ, השם שלו יהיה או אחמד או מוחמד.

יואב קיש: חבר הכנסת אחמד טיבי, יש אמת חלקית בדבריך ואני לא מתרץ את זה בזה שהייתה הזנחה של שנים ארוכות במזרח העיר, הגענו למצב לא טוב.

יואב קיש: אני מאוד שמח שממשלת הליכוד וראש העיר ניר ברקת בתקופתו כראש העיר בירושלים משקיעים משאבים רבים לתקן את המציאות הזו.

יואב קיש: זה לוקח זמן, זה לא ביום אחד, אבל אי אפשר להגיד שתמונת המצב שאנחנו נמצאים היום היא דומה למה שהיה לפני עשר שנים.

יואב קיש: בפירוש לא.

יואב קיש: ואני מאוד מקווה, וזה חלק מהמשימות שאנחנו רואים למשרדי הממשלה, שבעוד עשור מהיום נצליח לסגור את הפערים.

יואב קיש: אף אחד לא מכחיש את זה.

יואב קיש: אבל פה השאלה היא לכם.

יואב קיש: כי בסוף, אני לא מבין את ההתנגדות לסיטואציה שבא ראש העיר ואומר, אני מחליף את אונר"א, אני דואג לשירותים.

יואב קיש: אנחנו יודעים שהוא ייתן שירותים יותר טובים ממה שאונר"א נותנת.

יואב קיש: אתם, בגלל התפיסה הפוליטית של הנצחת המושג השגוי המוטעה פליטות, מנסים להילחם במהלך ראוי, וזה חבל.

יואב קיש: אני אסכם בזה, מילה אחרונה, לגבי משרד החוץ, אני שמח על העמדה הברורה שאמרתם פה.

יואב קיש: אני מבין ומסכים שברגע שחותמים על הסכמים יש לזה מורכבות, אבל שמענו פה גם אמירות שאני עוד לא יודע, לא מכיר אותן לעומק.

יואב קיש: העיקר שברמה המדינית הכיוון ברור ולשם הולכים בכל הכוח, גם העירייה וגם הממשלה.

יואב קיש: תודה רבה לכולם.